Izili Mukati
© 2014 Watch Tower Bible and Tract Society of Pennsylvania
Mbuti Mbotweelede “Kumwiingula Muntu Umwi Aumwi”?
PEEJI 6 • NYIMBO: 96, 93
Amutobele Mulawo Wabukkale Bubotu Mumulimo Wanu Wakukambauka
PEEJI 11 • NYIMBO: 73, 98
Jehova Ngu Leza Uucita Zintu Kweelana Abubambe
PEEJI 21 • NYIMBO: 125, 53
Sena Mweendela Antoomwe Ambunga ya Jehova?
PEEJI 26 • NYIMBO: 45, 27
▪ Mbuti Mbotweelede “Kumwiingula Muntu Umwi Aumwi”?
▪ Amutobele Mulawo Wabukkale Bubotu Mumulimo Wanu Wakukambauka
Zimwi ziindi notuli mumulimo wakukambauka, tulajana mibuzyo iikatazya kwiingula. Zibalo eezyi zyobilo zyakusaanguna zilalanga-langa nzila nzyotukonzya kubelesya kutegwa katucikonzya kupa bwiinguzi bukulwaizya. (Kol. 4:6) Cibalo cabili citondezya mbwaakulwaizya majwi aa Jesu aajanika mulugwalo lwa Matayo 7:12 kujatikizya mulimo wesu wakukambauka.
▪ Jehova Ngu Leza Uucita Zintu Kweelana Abubambe
▪ Sena Mweendela Antoomwe Ambunga ya Jehova?
Jehova lyoonse ulabeendelezya babelesi bakwe kweelana abubambe. Muzibalo eezyi zyobilo, amwiiye Leza ncayanda kulindiswe mbotuli bantu bakwe. Alimwi mulabona kaambo ncociyandika kuzumanana kusyomeka kumbunga njabelesya Jehova mazuba aano.
3 ‘Cakulya Cangu Nkucita Kuyanda kwa Leza’
CIVWUMBYO: Kukambauka mumbali aanzila amusika mpobasambala inswi. Myaambo yiinda ku 20 ilakananwa munsumbu eeyi
48,220
201
32
76
Mweelwe wabaabo bakajanika ku ciibalusyo mumwaka wa 2013 wakali 570
Ncinzi cimupa kukkomana kapati? Sena nzintu nzyobacita bantu, zintu mbuli cikwati, kuba aamukwasyi, naa kuyumya cilongwe? Kulangilwa kuti mulakkomana kulida antoomwe abayandwa banu. Nokuba boobo, mbotuli babelesi ba Jehova, kucita kuyanda kwa Leza, kwiiya Jwi lyakwe, akukambauka makani mabotu nkokweelede kutupa kukkomana kapati.
Mulwiimbo ndwaakali kutembaula Mulengi, Mwami Davida wa Israyeli yakaindi wakaimba kuti: “Ndakondwa kucita luyando lwako, O Leza wangu; mulao wako uli mumoyo wangu.” (Int. 40:8) Nokuba kuti wakali kulijana mubukkale bukatazya mubuumi bwakwe, Davida wakali kukondwa ncobeni kucita kuyanda kwa Leza. Cakutadooneka, Davida tali ngomukombi wa Jehova alikke iwakakkomana kubelekela Leza wakasimpe.
Kwiinda mukubelesya majwi aajanika mu Intembauzyo 40:8 kupandulula Mesiya, naa Kristo, mwaapostolo Paulo wakalemba kuti: ‘Jesu naakaboola munyika wakaamba kuti: “‘Zipaizyo alimwi azituuzyo tiiwakaziyanda pe, pele wakandibambila mubili. Tiiwakazikkomanina pe zituuzyo zyuumpwa zyuumbulu azituuzyo zyacibi.’ Mpoonya ndakati, ‘Bona! Ndaboola, (mubbuku lyakuvwunga kulilembedwe kujatikizya ndime) kuti ndicite kuyanda kwako, O Leza.’”’—Heb. 10:5-7.
Naakali waano anyika, Jesu wakali kukkomana kweebelela zilenge, kukkala antoomwe abalongwe, alimwi akulya cakulya abamwi. (Mt. 6:26-29; Joh. 2:1, 2; 12:1, 2) Nokuba boobo, cintu cipati ncaakali kubikkila maano kapati alimwi icakali kumukkomanisya, nkucita kuyanda kwaba Usyi bakujulu. Alimwi buya Jesu wakaamba kuti: “Cakulya cangu nkucita kuyanda kwayooyo wakandituma alimwi akumanizya mulimo wakwe.” (Joh. 4:34; 6:38) Kuzwa kuli Simalelaabo, basikwiiya ba Jesu bakaiya cintu cini cipa kukkomana kwini-kwini. Kabakkomene, bakali kwaambila bamwi mulumbe wa Bwami caluyandisisyo.—Lk. 10:1, 8, 9, 17.
Jesu wakalailila basikwiiya bakwe kuti: “Kamuya mukagwasye bantu bamisyobo yoonse kuba basikwiiya, akubabbapatizya muzyina lya Taata alya Mwana alya muuya uusalala, kubayiisya kubamba zyintu zyoonse nzyondakamulailila. Alimwi amubone! Ndili andinywe mazuba oonse mane kusikila kumamanino aabweende bwazyintu oobu.” (Mt. 28:19, 20) Kuzuzikizya mulimo ooyu kubikkilizya kukambaukila bantu kufwumbwa nkobakonzya kujanika, kucita nyendo zyakupilukila, alimwi akusololela ziiyo zya Bbaibbele kubantu bali boobo. Kucita mulimo ooyu kulakonzya kuba nenzila yakujanina lukkomano lunji.
Luyando lulatukulwaizya kuzumanana kukambauka nokuba kuti tulakazyigwa
Kufwumbwa naa bantu balaukkomanina mulumbe wesu naa pe, cilayandika kapati kuzilanga kabotu zintu kutegwa tujane lukkomano mumulimo wakukambauka. Nkaambo nzi ncotuzumanana kwaambilizya makani mabotu nokuba kuti tulakazyigwa? Nkaambo tulizyi kuti kutola lubazu kwesu mumulimo wakukambauka Bwami akugwasya bantu kuba basikwiiya ncitondezyo cakuti tulamuyanda Leza alimwi tulabayanda basimukoboma. Kuyungizya waawo, buumi buli muntenda—buumi bwesu alimwi abuumi bwabasimukoboma. (Ezk. 3:17-21; 1 Ti. 4:16) Atulange-lange twaambo tumwi itwagwasya basimilimoma kuzumanana naa kubukulusya busungu bwabo mumulimo wakukambauka muzilawo zikatazya.
Kubelesya mibuzyo yeelede ciindi notuli mumulimo wakukambauka kanji-kanji kupa kuti bantu batambule makani mabotu. Mucikozyanyo, buzuba bumwi mafwumofwumo, ba Amalia bakabona mwaalumi umwi kabala muteende mubusena bumwi bwakulyookezyela. Bakaswena afwaafwi kumwaalumi ooyo akumubuzya naa kuli makani mabotu ngaabala mumuteende. Mwaalumi ooyo naakaingula kuti kunyina, ba Amalia bakaamba kuti: “Ndamuletela makani mabotu aamba zya Bwami bwa Leza.” Eeci cakapa kuti mwaalumi ooyo abe aaluyandisisyo, alimwi wakazumina kwiiya Bbaibbele. Ba Amalia bakacikonzya kutalisya ziiyo zya Bbaibbele zyotatwe mubusena mbubwenya oobu.
Ba Janice bajisi bubambe bwakukambaukila kubusena nkobabelekela. Ciindi cimwi mulindizi amubelesinyina nobakacikkomanina cibalo cimwi icakali mu Ngazi Yamulindizi, ba Janice bakabaambila kuti balakonzya kunakubaletela mamagazini lyoonse. Bakacita mbubwenya oobo akumubelesinyina umbi, walo iwakakkomana kubona zibalo ziindene-indene mu Ngazi Yamulindizi amu Sinsimuka! Eeci cakapa kuti mubelesi umbi alombe mamagazini. Ba Janice bakaamba kuti: “Eeci ncilongezyo cipati kaka kuzwa kuli Jehova!” Mukuya kwaciindi, bakazikuba aabantu bali 11 mbobakeelede kunakutolela lyoonse mamagazini kumulimo.
Mulangizi wabbazu umwi wakakulwaizya kuti ciindi nomuli mumulimo wakukambauka kuŋanda aŋanda, basikumwaya tabeelede kumana mubandi wabo kwiinda mukwaamba buyo kuti bayakupiluka alimwi buzuba bumbi. Muciindi caboobo, balakonzya kumubuzya mubuzyo muntu ooyo, akwaamba kuti: “Sena inga ndamutondezya mbocicitwa ciiyo ca Bbaibbele?” naa, “Ndilili alimwi nciindi nzi nomunga mwayanda kuti ndikaboole alimwi kuzyi kuzumanana amubandi wesu ooyu?” Mulangizi weendeenda wakaamba kuti kwiinda mukubelesya nzila eeyi, bakwesu abacizyi bamumbungano imwi njaakali kuswaya bakacikonzya kutalisya ziiyo zya Bbaibbele zili 44 munsondo yomwe buyo.
Kucita nyendo zyakupilukila cakufwambaana—andiza kwainda buyo mazuba masyoonto kuzwa nomwakaswaya ciindi cakusaanguna—kulakonzya kugwasya kapati. Ino nkaambo nzi? Nkaambo kucita boobo kutondezya kuti tulakubikkila kapati maano kugwasya bantu balaaluyandisisyo lwakwiiya Bbaibbele. Mukaintu umwi naakabuzyigwa kuti aambe kaambo kakamupa kuzumina kwiiya Bbaibbele a Bakamboni ba Jehova, wakaamba kuti: “Ndakatalika kwiiya akaambo kakuti bakali kundibikkila kapati maano alimwi bakali kundiyanda.”
Mulakonzya kumubuzya mwini ŋanda kuti, “Sena inga ndamutondezya mbocicitwa ciiyo ca Bbaibbele?”
Nokwakainda buyo ciindi cisyoonto kuzwa nobakanjila Cikolo Camulimo Wabupainiya, ba Madaí bakali kusololela ziiyo zya Bbaibbele zili 15 mpoonya zimbi zyosanwe bakapa basikumwaya bambi. Ziiyo zya Bbaibbele zyabo zinji zyakatalika kujanika kumiswaangano yesu lyoonse. Ncinzi cakabagwasya ba Madaí kutalisya ziiyo zinji boobu? Cikolo cakabagwasya kubona mbociyandika kupilukila kusikila mane babajana aabo ibakatondezya luyandisisyo mulweendo lwakusaanguna. Kamboni umwi iwakagwasya bantu banji kwiiya Bbaibbele wakaamba kuti: “Ndazyiba kuti kuzumanana kucita nyendo zyakupilukila kulayandika kapati mukugwasya bantu kumuzyiba Jehova.”
Kucita nyendo zyakupilukila cakufwambaana kutondezya kuti tulababikkila kapati maano aabo ibayanda kwiiya Bbaibbele
Kucita nyendo zyakupilukila akusololela ziiyo zya Bbaibbele kuyandika kubeleka canguzu. Pele kucita boobo kuletela zilongezyo zinji. Kwiinda mukubikkila maano kumulimo wakukambauka wa Bwami, tulakonzya kugwasya bantu banji “kuba aluzyibo lwini-lwini lwakasimpe,” calo icikonzya kupa kuti bakafwutulwe. (1 Ti. 2:3, 4) Mpoonya swebo tulakonzya kukkutila akukkomana kapati.
“Majwi aanu kaakondelezya lyoonse, . . . kutegwa muzyibe mbomweelede kumwiingula muntu umwi aumwi.”—KOL. 4:6.
1, 2. (a) Amwaambe cakuluula cimwi citondezya mbociyandika kubuzya mibuzyo iili kabotu. (Amubone cifwanikiso icili kumatalikilo aacibalo.) (b) Nkaambo nzi ncotuteelede kuyoowa kubandika njiisyo zikatazya?
MYAKA misyoonto yainda, mucizyi umwi Munakristo wakali kubandika makani aamu Bbaibbele amulumaakwe uutali Kamboni. Kaindi wakali kuzulilwa mucikombelo ca Bunakristo Bwakubeja. Ciindi nobakali kubandika, mulumaakwe wakaamba kuti usyoma munjiisyo ya Butatu. Mucizyi ooyu naakazyiba kuti mulumaakwe ambweni tazyi ncoyaamba njiisyo ya Butatu, cabupampu wakamubuzya kuti, “Sena mulasyoma kuti Leza ngu Leza, akuti Jesu ngu Leza, alimwi akuti muuya uusalala ngu Leza; nokuba kuti taakwe ba Leza botatwe pele omwe buyo?” Mulumi wakagambwa akwiingula kuti, “Peepe, tabusyi mbondisyoma oobo!” Mubandi uukkomanisya uujatikizya bwini mbwabede Leza wakatalika.
2 Cakuluula eeci citondezya mbociyandika kubuzya cabupampu akusala kabotu mibuzyo. Alimwi cilatondezya kaambo kamwi kayandika kakuti: Tatweelede kuyoowa kubandika njiisyo zimwi zikatazya, mbuli Butatu, mulilo wahelo, naa njiisyo yakuti taku Mulengi. Ikuti twasyoma Jehova alimwi alwiiyo ndotutambula, tulakonzya kupa bwiinguzi bukulwaizya ibukonzya kubasika amoyo baswiilizi. (Kol. 4:6) Atulange-lange bakambausi bacibwene mbobacita nobabandika makani aali boobu. Tulalanga-langa mbotukonzya (1) kubuzya mibuzyo kutegwa muntu aambe mbwayeeya, (2) kusalazya twaambo kwiinda mukubelesya Magwalo, alimwi a (3) kubelesya zikozyanyo kutegwa muntu akamvwisye kaambo.
3, 4. Nkaambo nzi ncociyandika kubelesya mibuzyo kutegwa tuzyibe muntu nzyasyoma? Amupe cikozyanyo.
3 Mibuzyo ilakonzya kutugwasya kuzyiba nzyasyoma muntu. Nkaambo nzi eeci ncociyandika? Lugwalo lwa Tusimpi 18:13 lwaamba kuti: “Na muntu wavuwa katana kumvwa, mbufubafuba bwakwe ansoni.” Masimpe, katutanatalika kubandika ncolyaamba Bbaibbele kujatikizya kaambo kamwi, inga twacita kabotu kuzyiba ncobasyoma ncobeni baswiilizi besu. Ikuti twatacita oobo, inga twasowa buyo ciindi cinji kukazya njiisyo njatasyomi muntu.—1 Ko. 9:26.
4 Atwaambe kuti tubandika makani aa helo amuntu umwi. Tabali boonse basyoma kuti helo mbusena bwini bwakupenzyelwa bujisi mulilo. Banji basyoma kuti nciimo cakwaandaanizyigwa kuzwa kuli Leza. Aboobo, ambweni inga twaamba kuti: “Mbokunga bantu bajisi mizeezo iindene-indene kujatikizya helo, ino nywebo muyeeya buti?” Twamana kumvwa bwiinguzi bwamuntu ooyo, tulakonzya kuzyiba mbotukonzya kumugwasya muntu kumvwa Bbaibbele ncolyaamba kujatikizya makani aayo.
5. Mbuti mibuzyo mboikonzya kutugwasya kuzyiba ncasyomena boobo muntu?
5 Kubuzya mibuzyo cabupampu kulakonzya kutugwasya kuzyiba kaambo muntu ncasyomena eeco ncasyoma. Mucikozyanyo, mbuti kuti twajana muntu mumulimo wamumuunda waamba kuti tandisyomi muli Leza? Tulakonzya kuyeeya kuti muntu ooyo wakanyonganizyigwa anjiisyo mbuli yakusyoma kusanduka kwazintu. (Int. 10:4) Nokuba boobo, bamwi bantu tabacisyomi muli Leza akaambo kakupenga kapati nkobabona naa nkobakacitikilwa. Cilakonzya kubayumina kumvwisya kaambo ncokuli kupenga kakuli Mulengi siluyando nkwali. Aboobo, ikuti mukamwini ŋanda watondezya mizeezo yakuti Leza tako, tulakonzya kumubuzya kuti, “Sena lyoonse mbomwali kulimvwa oobo?” Ikuti muntu waamba kuti peepe, tulakonzya kumubuzya kuti naa kuli cakamupa kucileka kusyoma kuti Leza nkwali. Bwiinguzi bwakwe bulakonzya kutugwasya kuzyiba nzila iinda kubota mbotukonzya kumugwasya kumuuya.—Amubale Tusimpi 20:5.
6. Ncinzi ncotweelede kucita twamana kubuzya mubuzyo?
6 Twamana kumubuzya, cilayandika kapati kuswiilila kubwiinguzi bwamuntu ooyo alimwi akuzyiba mbwalimvwa. Mucikozyanyo, muntu umwi ulakonzya kwaamba kuti kuli ntenda yakacitika iimupa kutasyoma kuti Mulengi siluyando nkwali. Katutana kumutondezya bumboni businizya kuti Leza nkwali, inga cainda kubota kuti twamweetelela muntu ooyo alimwi akumwaambila kuti tacilubide kulibuzya kaambo ncokuli mapenzi. (Hab. 1:2, 3) Kukkazika moyo kwesu alimwi akumusikila munzila yaluyando kulakonzya kumupa kuba aaluyandisisyo lwakwiiya zinji.*
7. Ino kuzwidilila kwesu mumulimo wakukambauka kuyeeme anzi?
7 Atulange-lange lino mbotukozya kusalazya twaambo kwiinda mukubelesya Magwalo. Masimpe, Bbaibbele ncecibelesyo ciyandika kapati mumulimo wesu wakukambauka. Lilatugwasya kutegwa ‘tweelele ncobeni, katulibambilide cakumaninina kubeleka mulimo mubotu uuli woonse.’ (2 Ti. 3:16, 17) Kuzwidilila kwesu mumulimo wakukambauka kuyeeme anzila mbotupandulula alimwi ambotusalazya magwalo ngotwabala, ikutali kuvwula kwamagwalo ngotwabala. (Amubale Milimo 17:2, 3.) Mucikozyanyo, amubone bukkale oobu botatwe butobela.
8, 9. (a) Muunzila nzi imwi motukonzya kusalazyanya amuntu umwi uusyoma kuti Jesu uleelene a Leza? (b) Ninzila nzi zimbi nzyomwajana kuti zilakonzya kumugwasya kuzwidilila mumakani aaya?
8 Bukkale Bwakusaanguna: Mumulimo wakukambauka twaswaanganya muntu uusyoma kuti Jesu uleelene a Leza. Ino magwalo nzi ngotukonzya kubelesya kutegwa tusalazye kaambo? Tulakonzya kumulomba muntu kuti abale Johane 6:38, alo Jesu mpaakamba kuti: “Ndakaboola kuzwa kujulu kuti nditaciti kuyanda kwangu, pele ndicite kuyanda kwayooyo wakandituma.” Twamana kulanga-langa lugwalo oolu, inga twamubuzya kuti: “Ikuti naa Jesu ngu Leza, ino nguni wakamutuma kuzwa kujulu? Sena Ooyo wakamutuma takonzyi kuba mupati kwiinda Jesu? Kayi, sikutuma inga mupati kwiinda yooyo watumwa.”
9 Alimwi tulakonzya kubala lugwalo lwa Bafilipi 2:9, kwalo mwaapostolo Paulo nkwapandulula ncaakacita Leza Jesu naakafwa alimwi anaakabusyigwa. Kapango aaka kaamba kuti: ‘Leza wakamusumpula Jesu akumupa cuuno caatala azyina liinda mazyina oonse.’ Kutegwa tumugwasye muntu kusalazyilwa alugwalo, tulakonzya kumubuzya kuti: “Ikuti naa Jesu katanafwa wakaleelene a Leza alimwi Leza wakamusumpula akumupa cuuno caatala, sena eeci nicatakamupa kusumpuka Jesu kwiinda Leza? Pele sena kuli uukonzya kumwiinda Leza?” Ikuti muntu ooyo kalilemeka Jwi lya Leza alimwi kasyomeka mumoyo, kusalazyanya kuli boobo, kulakonzya kumupa luyandisisyo lwakuyanda kuzyiba zinji.—Mil. 17:11.
10. (a) Mbuti mbotukonzya kusalazyanya amuntu uusyoma munjiisyo yamulilo wahelo? (b) Ninzila nzi zimwi nzyomwajana kuti zilagwasya kusalazyanya makani aajatikizya mulilo wahelo?
10 Bukkale Bwabili: Mukamwini ŋanda uusyoma kapati zyabukombi cilamuyumina kusyoma kuti bantu babi tabakapenzyegwi kukabe kutamani mumulilo wahelo. Kaambo ikamupa kusyoma mumulilo wahelo kalakonzya kakali kakuyandisya kubona kuti bantu babi basubulwa akaambo kamicito yabo mibi. Mbuti mbotukonzya kusalazyanya amuntu uulimvwa boobo? Cakusaanguna, tweelede kumutondezya kuti bantu babi bayakusubulwa. (2 Te. 1:9) Twamana, inga twamulomba kubala lugwalo lwa Matalikilo 2:16, 17, lwalo lutondezya cisubulo cacibi kuti ndufwu. Tulakonzya kumupanduluda kuti kwiinda mucibi ca Adamu, bantu boonse balazyalwa acibi. (Lom. 5:12) Pele tulakonzya kwaamba kuti kunyina Leza naakaamba kujatikizya kusubulwa mumulilo wahelo. Kumane inga twabuzya kuti: “Ikuti naa ba Adamu a Eva bakali muntenda yakusubulwa kukabe kutamani, sena tiicakali kunga cainda kubota kubacenjezyela limwi?” Kumane inga twabala lugwalo lwa Matalikilo 3:19, kwalo nkobakapegwa cisubulo nobakamana kubisya pele taakwe cakaambwa kujatikizya mulilo wahelo. Muciindi caboobo, Adamu wakaambilwa kuti uyakupiluka kubulongo. Tulakonzya kubuzya kuti: “Sena nocakabota kwaambila Adamu kuti uyakupiluka kubulongo nokwali kuti mubwini wakali kuya mumulilo wahelo?” Ikuti kali muntu uuyanda kumvwa, mubuzyo uuli boobu ulakonzya kumupa kuyeeyesya kapati makani aaya.
11. (a) Muunzila nzi imwi motukonzya kusalazya kaambo notubandika amuntu uusyoma kuti bantu boonse bacita zibotu bayakuunka kujulu? (b) Ninzila nzi njomwajana kuti ilagwasya kapati nomusalazya kaambo kajatikizya makani aakuunka kujulu?
11 Bukkale Bwatatu: Notuli mumulimo wakukambauka, twaswaanganya muntu uusyoma kuti bantu boonse babotu balaunka kujulu. Njiisyo iili boobu ilakonzya kumujatikizya mukamwini ŋanda mbwalipandulula Bbaibbele. Mucikozyanyo, amweezyeezye kuti mulanga-langa lugwalo lwa Ciyubunuzyo 21:4. (Amubale.) Muntu ulakonzya kuyeeya kuti zilongezyo zyaambwa mukapango aaka zijatikizya buumi bwakujulu. Mbuti mbotukonzya kusalazya twaambo? Muciindi cakubelesya magwalo aambi, tulakonzya kubikkila maano kukaambo kamwi kaambidwe mulugwalo oolu. Lugwalo oolu lwaamba kuti “lufwu talukooyoobako limbi.” Tulakonzya kumubuzya muntu ooyo naa ulazumina kuti, kutegwa cintu citabi, nkokuti eeco cintu cakaliko. Cakutadooneka, ulaamba kuti inzya. Mpoonya tulakonzya kwaamba kuti kujulu takunabede lufwu; mpawaano buyo anyika aali lufwu. Aboobo, cileelela kuti lugwalo lwa Ciyubunuzyo 21:4 lwaamba zilongezyo ziyakuboola kumbele aano anyika.—Int. 37:29.
12. Nkaambo nzi Jesu ncaakali kubelesya zikozyanyo?
12 Kunze aakubelesya mibuzyo, Jesu wakali kubelesya azikozyanyo mumulimo wakwe wakukambauka. (Amubale Matayo 13:34, 35.) Zikozyanyo zya Jesu zyakali kuyubununa nzyobakali kuyeeya bantu bakali kumumvwa kakambauka. (Mt. 13:10-15) Zikozyanyo zya Jesu zyakali kupa kuti kuyiisya kwakwe kakukondelezya alimwi kakutalubiki. Mbuti mbotukonzya kubelesya zikozyanyo ciindi notuyiisya?
13. Ncikozyanyo nzi ncotukonzya kubelesya kutondezya kuti Leza mupati kwiinda Jesu?
13 Zikozyanyo zitakatazyi kumvwa zilagwasya kapati. Mucikozyanyo, ciindi nomupandulula kuti Leza mupati aali Jesu, andiza mulakonzya kubelesya nzila eeyi iitobela. Tulakonzya kwaamba kuti Leza alimwi a Jesu boonse bakabelesya bbala libelesyegwa mumukwasyi ciindi nobakali kutondezya mbobacitene. Leza wakaamba Jesu kuti Mwanaakwe, mpoonya Jesu wakaamba Leza kuti mba Usyi. (Lk. 3:21, 22; Joh. 14:28) Mpoonya tulakonzya kumubuzya mukamwini ŋanda kuti: “Ikuti kamuyanda kundiyiisya kuti bantu bobilo baleelene, ino inga mwabelesya cikozyanyo nzi camumukwasyi kutegwa kamvwike kaambo?” Muntu ooyo ulakonzya kwaamba kuti mbanabokwabo—naa bamaanga. Ikuti waamba boobo, tulakonzya kumutondezya kaambo kapa kuti cikozyanyo eeco kacimvwika. Mpoonya tulakonzya kubuzya kuti: “Ikuti nywebo andime katucikonzya kuyeeya cikozyanyo ceelela icili boobu, sena Jesu—Mwiiyi Mupati—naakaalilwa kuyeeya cikozyanyo cikozyene aceeci? Muciindi caboobo, wakaamba Leza kuti mba Usyi. Aboobo, Jesu wakatondezya kuti Leza mupati kwiinda nguwe, alimwi ulijisi nguzu kumwiinda.”
14. Ncikozyanyo nzi icitondezya kuti tacikonzyi kweelela kuti Leza aambile Diabolosi kupenzya bantu mumulilo wahelo?
14 Amubone acimwi cikozyanyo. Bamwi basyoma kuti Saatani “nguujisi nguzu zyakweendelezya” mulilo wahelo. Kubelesya cikozyanyo kulakonzya kumugwasya muzyali kubona kuti inga tiiceelela kuti Leza abelesye Diabolosi kupenzya bantu mumulilo wahelo. Tulakonzya kwaamba kuti: “Amuyeeyele kuti mwanaanu wazanga alimwi ulacita zintu zibi zinji. Ino inga mwacita buti?” Cakutadooneka, muzyali ulakonzya kwaamba kuti ndilakonzya kumululamika mwanaangu. Ulakonzya kusoleka kumugwasya mwanaakwe cakwiinduluka-induluka kutegwa acileke kucita zintu zibi. (Tus. 22:15) Mpoonya tulakonzya kumubuzya muzyali ncakonzya kucita ikuti mwana wakaka kululamikwa. Bazyali banji balakonzya kwaamba kuti, mukuya kwaciindi balakonzya kusala kumusubula mwanaabo. Kumane inga twabuzya kuti: “Mbuti kuti mwazyiba kuti kuli muntu uumbi mubi iwali kuyunga mwanaanu kuti azange?” Cakutadooneka, muzyali ulakonzya kubijilwa kapati amuntu ooyo. Kutegwa mukankaizye kaambo kali mucikozyanyo, mulakonzya kumubuzya muzyali ooyo kuti, “Mbwaanga mwazyiba kuti kuli muntu mubi iwali kuyunga mwanaanu, sena mulakonzya kumulomba muntu ooyo kusubula mwanaanu?” Kulangilwa kuti ulakonzya kwiingula kuti peepe. Aboobo, cilasalala kuti Leza takonzyi kubelesya Saatani kuti asubule bantu ibali kuyungwa a Diabolosi kucita zintu zibi!
15, 16. (a) Nkaambo nzi ncotuteelede kulangila kuti bantu boonse mbotukambaukila bayakuutambula mulumbe wa Bwami? (b) Sena tweelede kuba acipego caalubazu kutegwa tucikonzye kuyiisya kabotu? Amupandulule. (Alimwi amubone kabbokesi kakuti: “Cibelesyo Cikonzya Kutugwasya Kupa Bwiinguzi.”)
15 Tulizyi kuti tabali boonse mbotukambaukila ibakonzya kuutambula mulumbe wa Bwami. (Mt. 10:11-14) Eeci cilakonzya kucitika nokuba kuti twabuzya mibuzyo iili kabotu, twasalazyanya munzila iinda kubota, alimwi twabelesya zikozyanyo zyeelede. Alimwi buya, mbasyoonto bantu ibakamvwa nzyaakali kuyiisya Jesu—alimwi wakali Mwiiyi mupati kwiinda boonse anyika.—Joh. 6:66; 7:45-48.
16 Kulubazu lumwi, nokuba kuti twalimvwa mbuli kuti tatujisi cipego cakuyiisya kabotu, tulakonzya kuba bantu bacibwene mumulimo wabukambausi. (Amubale Milimo 4:13.) Ijwi lya Leza lilatupa twaambo tulimvwisya twakusyoma kuti ‘boonse aabo ibali amyoyo mibotu, ibalibambilide kutambula buumi butamani’ bayakwaatambula makani mabotu. (Mil. 13:48) Aboobo, atuzumanane kulibona munzila iili kabotu alimwi abaabo mbotwaambila makani mabotu aa Bwami. Atulutambule lugwasyo loonse ndwatupa Jehova, alimwi atusyome kuti tuyakujana mpindu swebo alimwi abaabo batuswiilila. (1 Ti. 4:16) Jehova ulakonzya kutugwasya kutegwa tuzyibe mbotukonzya “kumwiingula muntu umwi aumwi.” Mbubwenya mbotutiibone, nzila imwi iikonzya kutugwasya kuzwidilila mumulimo wakukambauka nkutobela mulawo uuvwula kwiitwa kuti Mulawo Wabukkale Bubotu.
^ par. 6 Amubone cibalo cakuti: “Sena Cilakonzyeka Kumusyoma Mulengi?” mumagazini ya Ngazi Yamulindizi yamu January 1, 2010.
“Zyintu zyoonse nzimuyanda kuti bantu bamucitile, anywebo nzimweelede kubacitila.”—MT. 7:12.
1. Sena kuli bubotu buliko ciindi notubabikkila maano bantu mumulimo wakukambauka? Amupe cikozyanyo. (Amubone cifwanikiso icili kumatalikilo aacibalo.)
MYAKA misyoonto yainda, Banakristo banabukwetene bamwi mucisi ca Fiji bakali kutamba bantu ku Ciibalusyo calufwu lwa Kristo. Nobakali kubandika amukaintu umwi anze aaŋanda yakwe, mvwula yakatalika kuwa. Mukwesu wakapa mukaintu ooyo ambulela mpoonya walo wakabelesya ambulela yomwe amukaintu wakwe. Banabukwetene aaba bakakkomana kapati kubona mukaintu uulya naakajanika ku Ciibalusyo kumangolezya. Mukaintu ooyo wakaamba kuti taakwe naakali kuziyeeya zinji nzyobakamwaambila Bakamboni aaba ciindi nobakamuswaide. Pele wakakkomana kapati mbobakamubikkila maano cakuti wakalombozya kujanika ku Ciibalusyo. Ncinzi cakamukulwaizya mukaintu ooyu? Banabukwetene aaba bakatobela mulawo kanji-kanji iwiitwa kuti Mulawo Wabukkale Bubotu.
2. Ino Mulawo Wabukkale Bubotu ninzi, alimwi mbuti mbotukonzya kuutobela?
2 Ino Mulawo Wabukkale Bubotu ninzi? Ndulayo Jesu ndwaakapa naakamba kuti: “Zyintu zyoonse nzimuyanda kuti bantu bamucitile, anywebo nzimweelede kubacitila.” (Mt. 7:12) Mbuti mbotukonzya kuutobela mulawo ooyu? Mubufwaafwi, nkwiinda mukutobela nzila zyobilo. Cakusaanguna, tweelede kulibuzya kuti, ‘Ikuti nindali mubukkale mwabede muntu ooyo, ino inga ndayanda kulanganizyigwa buti?’ Mpoonya, tweelede kumulanganya muntu ooyo kusikila mpotugolela.—1 Ko. 10:24.
3, 4. (a) Amupandulule kaambo Mulawo Wabukkale Bubotu ncoutatobelwi buyo ciindi notucita zintu abasyomima. (b) Ncinzi ncotutiilange-lange mucibalo eeci?
3 Kanji-kanji tulautobela Mulawo Wabukkale Bubotu notucita zintu zimwi abasyomima. Pele Jesu tanaakatondezya kuti tweelede buyo kutobela lulayo oolu notulanganya baciinga cesu calusyomo. Masimpe ngakuti wakaamba Mulawo Wabukkale Bubotu ciindi naakali kwaamba mbotweelede kulanganya bantu boonse nobaba basinkondoma. (Amubale Luka 6:27, 28, 31, 35.) Ikuti katweelede kuutobela Mulawo Wabukkale Bubotu kuli basinkondoma, mbuti caboola kubantu mbotukambaukila—bunji bwabo ‘balaamyoyo mibotu, ibalibambilide kutambula buumi butamani’?—Mil. 13:48.
4 Lino tulabandika mibuzyo yone njotweelede kulibuzya ciindi notuli mumulimo wakukambauka: Mbaani mbondiyanda kukambaukila? Nkuli nkondiyanda kubakambaukila bantu? Nciindi nzi cibotu cakubakambaukila? Mbuti mbondeelede kubakambaukila bantu? Mbuli mbotutiibone, mibuzyo eeyi ilakonzya kutugwasya kulanganya mbobalimvwa bantu mbotukambaukila alimwi akubasikila munzila yeelede.—1 Ko. 9:19-23.
5. Mibuzyo nzi njotukonzya kulibuzya?
5 Mumulimo wesu wakukambauka, kanji-kanji tubandika amuntu umwi aumwi kumugama. Muntu umwi aumwi uliindene mbwaakakomezyegwa alimwi amapenzi ngajisi. (2 Mak. 6:29) Ciindi nomusola kuyiisya muntu umwi makani mabotu, amulibuzye kuti, ‘Ikuti nindali ndime ndiyanda kuyiisyigwa, ino inga ndayanda kuti muntu ooyu andibone buti? Sena inga ndakkomana kuti muntu ooyu wandibona mbuli kuti ndili muntu uupa butolo naa uutajisi mpindu mumunzi? Naa inga ndalombozya kuti muntu ooyu andizyibe bwini mbondibede?’ Kulanga-langa mibuzyo eeyi kulakonzya kutuyeezya kuti mukamwini ŋanda umwi aumwi uliindene.
6, 7. Ncinzi ncotweelede kucita kuti umwi ngotwajana mumulimo wakukambauka ulibonya kuba silunya?
6 Taakwe muntu uuyanda kwaambwa kuti “muntu uutakkomanisyi.” Mucikozyanyo: Mbotuli Banakristo, tulasolekesya kusikila mpotugolela kutobela lulayo lwamu Bbaibbele lwakwaamba ‘majwi akondelezya lyoonse.’ (Kol. 4:6) Akaambo kakutalondoka, zimwi ziindi tulaamba zintu zitupa kuusa. (Jak. 3:2) Ikuti twaamba majwi aatali kabotu kumuntu umwi—andiza akaambo kakuti tiibwatuceda kabotu—taakwe notunga twayanda kuti batwaambe kuti “tatukwe bulemu” naa kuti “tatubabikkili maano bamwi.” Tulakonzya kulangila kuti muntu ooyo ulakonzya kumvwisya. Sena tatweelede kubatondezya kuti tulababikkila maano bantu?
7 Ikuti muntu umwi ngotwaswaanganya mumulimo wakukambauka ulibonya kuba silunya, inga cainda kugwasya kusola kumvwisya kaambo kamupa kuba boobo. Sena inga kakuli kuti kuli buyumuyumu mbwajana kumulimo naa kucikolo? Sena ujisi penzi lyakuciswa bulwazi bumwi bupati? Ziindi zinji, bantu bamwi ibakakakide mulumbe balautambula ciindi bantu ba Jehova nobavwuwa kabotu alimwi cabulemu.—Tus. 15:1; 1 Pe. 3:15.
8. Nkaambo nzi ncotweelede kuzumanana kubakambaukila mulumbe wa Bwami “bantu bamisyobo yoonse”?
8 Mumulimo wesu wakukambauka tulabasikila bantu boonse ibali mubukkale bwiindene-indene. Mucikozyanyo, mumyaka buyo misyoonto yainda, zyakuluula ziinda ku 60 zyamwaigwa muzibalo zijanika mumagazini ya Ngazi Yamulindizi zijisi mutwe wakuti “Bbaibbele Lilakonzya Kubacinca Bantu.” Bamwi bantu baambidwe muzibalo eezyi bakali babbi, bakolwi, zigwebenga, naa basikubelesya misamu iikola. Bamwi bakali basitwaambo twacisi, basololi bazikombelo, naa bakalijisi mbaakani zyalwiiyo lwaatala. Bamwi bakalijisi bukkale bwakutalilemeka. Nokuba boobo, boonse bakaamvwa makani mabotu, bakazumina kwiiya Bbaibbele, bakaileka micito mibyaabi, mpoonya akuboola mukasimpe. Aboobo, tatweelede kuyeeyela bantu bamwi kuti tabakonzyi kuutambula mulumbe wa Bwami. (Amubale 1 Bakolinto 6:9-11.) Muciindi caboobo, tulizyi kuti “bantu bamisyobo yoonse” balakonzya kwaatambula makani mabotu.—1 Ko. 9:22.
9. Nkaambo nzi ncotweelede kwaalemeka maanda aabantu?
9 Ino nkuli bantu nkotubakambaukila mumulimo wesu wakukambauka? Kanji-kanji, tubakambaukila mumaanda aabo. (Mt. 10:11-13) Tulalumba bantu bamwi nobatondezya bulemu kumaanda eesu alimwi akuzintu zyesu. Kayi, maanda eesu alayandika kapati kulindiswe. Tuyanda kuti maanda eesu kaali busena bwakucita zintu zimwi alimwi akuti kakuli lukwabililo. Tweelede kubalemeka basimukoboma munzila njiyona eeyi. Mumulimo wesu wakukambauka kuŋanda aŋanda, inga cabota kuti twayeeya kujatikizya mbotweelede kwaabona maanda aabantu mbotukambaukila.—Mil. 5:42.
10. Mbuti mbotukonzya kweeleba kunyonganya bantu mumulimo wesu wakukambauka?
10 Munyika eeyi iizwide bujayi, bamukamwini ŋanda banji mbotusikila balakonzya kutuyeeyela bumbi. (2 Ti. 3:1-5) Tweelede kweeleba zintu zikonzya kupa kuti batuyeeyele bumbi. Mucikozyanyo, atwaambe kuti mwasika aŋanda imwi, mpoonya mwakonkomona amulyango. Ikuti naa taakwe wavwiila, mulakonzya kusunkwa kutalika kulanga awindo naa kweendeenda alubuwa, ikutegwa mubone naa kuli muntu uuliko. Kubusena nkomukkala, sena kucita boobo inga kwanyonganya mukamwini ŋanda? Ino basimukobonyina inga bayeeya nzi? Masimpe, tweelede kukambauka cakulomya. (Mil. 10:42) Tulikanzide kutola mulumbe mubotu, alimwi katujisi makanze aali kabotu. (Lom. 1:14, 15) Nokuba boobo, cabusongo tuleeleba cintu cili coonse cikonzya kunyonganya bantu mucilawo motukambaukila. Mwaapostolo Paulo wakalemba kuti: “Tatuciti cintu cili coonse cityompya bamwi, kutegwa mulimo wesu utajaninwi kampenda.” (2 Ko. 6:3) Ciindi notwaalemeka maanda alimwi azintu zyabantu mucilawo cesu, kulilemeka kabotu kwesu kuyakupa kuti bantu bakwelelezyegwe kukasimpe.—Amubale 1 Petulo 2:12.
11. Nkaambo nzi ncotukkomana bamwi nobatatusoweli ciindi?
11 Mbotuli Banakristo, tujisi bubi mubuumi bwesu. Kutegwa tucikonzye kucita nzyotweelede, tweelede kucita zintu ziyandika kapati alimwi akubikka bubambe bubotu. (Ef. 5:16; Flp. 1:10) Ikuti cintu cimwi canyonganya bubambe bwesu, tulakonzya kubijilwa. Aboobo, tulalumba ciindi bamwi nobalemeka ciindi cesu, nobatondezya kuti balatubikkila maano ciindi nobatusikila alimwi abulamfwu bwaciindi ncobatola. Katujisi Mulawo Wabukkale Bubotu mumizeezo yesu, mbuti mbotukonzya kutondezya kuti tulabalemeka bantu mbotukambaukila?
12. Mbuti mbotukonzya kuzyiba ciindi ncotweelede kubakambaukila bantu mucilawo cesu?
12 Tweelede kusolekesya kuzyiba ciindi cibotu notweelede kubakambaukila bantu. Nciindi nzi bantu ncobajanika aŋanda mucilawo cesu? Ndilili nobalangilwa kuti balakonzya kuswiilila? Inga twacita kabotu kujana nzila zibotu zyakucinca mulongo wesu wazintu zyakucita kweelana abukkale. Mumasena amwi munyika, mulimo wesu wakuŋanda aŋanda cilagwasya kuucita ciindi camasyikati naa kumangolezya. Ikuti naa mbocibede oobo mucilawo momukambaukila, sena inga mwabikka bubambe bwakucita mulimo wakuŋanda aŋanda muciindi eeci cili boobu? (Amubale 1 Bakolinto 10:24.) Tulakonzya kuba masimpe kuti Jehova uyakutulongezya akaambo kakulyaaba kwesu kuli koonse nkotucita mumulimo wesu wakukambauka aciindi ceelede mucilawo cesu.
13. Mbuti mbotukonzya kutondezya kuti tulamulemeka mukamwini ŋanda?
13 Muunzila nzi imwi motukonzya kutondezya kuti tulabalemeka bantu? Ciindi notwajana muntu umwi uuswiilila kapati, tweelede kumuyiisya kabotu pele tatweelede kukkala ciindi cilamfwu. Mukamwini ŋanda ulakonzya wabikkide ciindi eeco ambali kutegwa acite cintu cimwi ncabona kuti cilayandika. Ikuti waamba kuti ujisi bubi, tulakonzya kwaamba kuti tatukootola ciindi cilamfwu—alimwi amube masimpe kuti mulatola buyo ciindi cisyoonto kweelana ambomwasyomezya. (Mt. 5:37) Ciindi nomuyanda kumanizya mubandi, inga cabota kumubuzya naa ndilili nomukonzya kubonana alimwi. Basikumwaya bamwi bajana kuti cilagwasya kapati kwaamba kuti: “Inga ndakkomana kumuswaya alimwi. Sena inga cabota kuti ndamutumina fooni naa kagwalo kaafooni kanditanaboola?” Ciindi notwauzyibila mulongo wesu mucilawo cesu, tutobela cikozyanyo ca Paulo walo ‘watakali kuyanda buyo kuligwasya mwini, pele kugwasya banji ikutegwa bakafwutulwe.’—1 Ko. 10:33.
14-16. (a) Nkaambo nzi ncotweelede kumwaambila mukamwini ŋanda makanze aakuswaya kwesu? Amupe cikozyanyo. (b) Ninzila nzi mulangizi wabbazu umwi njaakajana kuti ilagwasya kusikila bantu?
14 Amweezeezye kuti bumwi buzuba mwatambula fooni pele tiimwalizyiba ijwi lyamuntu watuma fooni. Muntu ngomutazyi, pele wamubuzya mubuzyo kujatikizya misyobo yazyakulya njomuyandisya kapati. Tulakonzya kugambwa kuti nguni uutuma alimwi akuti ncinzi cini ncayanda. Cabubombe, ambweni inga twabandika anguwe kwaciindi cisyoonto, pele tulakonzya kutondezya kuti tulombozya kuukosola mubandi. Kulubazu lumwi, amweezeezye kuti iwatuma fooni walipandulula, watuzyibya kuti ubeleka mulimo uujatikizya busani bwazyakulya, alimwi cabubombe wamwaambila kuti ujisi mulumbe umwi uugwasya. Tulakonzya kuswiilila. Alimwi buya, tulakkomana bantu nobaamba cakutainda mumbali pele cabupampu ciindi nobatusikila. Mbuti mbotukonzya kuzumanana kutondezya bulemu bwamusyobo ooyu kubantu mbotuswaanganya mumulimo wesu wakukambauka?
15 Muzilawo zinji, tweelede kumwaambila mukamwini ŋanda ncotwaswaila cakutainda mumbali. Masimpe, tulijisi makani aayandika kapati ngatajisi mukamwini ŋanda, pele atwaambe kuti kakunyina kulipandulula twaide buyo kutalika kubandika kwiinda mukubuzya mubuzyo wakuti: “Ikuti nomwali kukonzya kumana penzi limwi lili munyika, ndipenzi nzi ndyomwali kunga mwamana?” Tulizyi kuti makanze aakubuzya mubuzyo ooyu ngakuzyiba muntu mbwayeeya alimwi akutalisya mubandi wamu Bbaibbele. Nokuba boobo, mukamwini ŋanda ulakonzya kulibuzya kuti: ‘Ino muntu ooyu nguni, alimwi nkaambo nzi ncandibuzyila mubuzyo ooyu? Ino eeci caamba nzi?’ Aboobo, tweelede kusola kumukkazika moyo mukamwini ŋanda. (Flp. 2:3, 4) Mbuti mbotukonzya kucita oobo?
16 Mulangizi wabbazu umwi wajana kuti nzila eeyi itobela ilagwasya. Bamana kwaanzyanya, ulamupa mukamwini ŋanda katulakiti kakuti Sena Mulayanda Kuzyiba Bwiinguzi Bwakasimpe? alimwi akumwaambila kuti: “Sunu, tupa bantu boonse bamucilawo cesu katulakiti aaka. Katulakiti aaka kabandika mibuzyo iili cisambomwe bantu banji njobabuzya. Nkaaka katulakiti kanu.” Mukwesu ooyu wakaamba kuti bantu banji inga balibonya kulikwaya asyoonto ciindi nobazyiba ncotwabaswaila. Aciindi aawa, cilakonzya kuuba-uba kutalika mubandi. Mpoonya mulangizi wabbazu ooyu inga ubuzya mubuzyo ooyu: “Sena kuli nomwakalibuzyide mibuzyo iili boobu?” Ikuti mukamwini ŋanda wasala mubuzyo omwe, mukwesu ooyu ulajalula katulakiti aaka alimwi akubandika ncolyaamba Bbaibbele kujatikizya mubuzyo ooyo. Ikuti mukamwini ŋanda tanaasala, mukwesu ooyu ulasala mubuzyo umwi akuzumanana kubandika amukamwini ŋanda muciindi cakumupenzya mumoyo. Masimpe, kuli nzila zinji zyakutalisya mubandi. Mumasena amwi, bamukamwini ŋanda inga bayanda kuti muntu atobele zilengwa zyakubusena oobo katanatalika kwaamba kaambo nkaaswaila. Kaambo kapati nkucinca nzila njotubelesya notubandika abantu bamucilawo cesu kweelana ambobayanda kuti katubasikila.
17. Kweelana ambotwaiya mucibalo eeci, muunzila nzi zimwi motukonzya kutobela Mulawo Wabukkale Bubotu?
17 Muunzila nzi zimwi motuutobela Mulawo Wabukkale Bubotu mumulimo wesu wakukambauka? Tulamulanganya mukamwini ŋanda umwi aumwi kweelana ambwabede. Tulaalemeka maanda abamukamwini ŋanda alimwi azintu zyabo. Tulasolekesya canguzu kukambauka ciindi bamukamwini ŋanda nobalangilwa kuti inga bajanika aŋanda alimwi anobakonzya kuswiilila kapati. Alimwi tulalipandulula akutalisya mubandi kweelana ambobacita mucilawo cesu.
18. Mbubotu nzi bujanika kuti bantu bamucilawo cesu twabalanganya kweelana ambotunga twayanda kuti tulanganizyigwe?
18 Mpindu mpati ilajanika kwiinda mukulanganya bantu bamucilawo cesu kweelana ambotunga twayanda kuti batulanganye. Kwiinda mukucita zintu munzila yabubombe alimwi akutondezya kuti tulababikkila maano bantu, tupa kuti mumuni wesu umweke, kutondezya mpindu iijanika munjiisyo zyamu Magwalo, alimwi akulemeka Taateesu wakujulu. (Mt. 5:16) Atusoleke kubakwelelezya bantu banji kukasimpe kwiinda munzila njotubasikila. (1 Ti. 4:16) Tacikwe makani kufwumbwa naa bantu mbotukambaukila bautambula mulumbe wa Bwami naa pe, tulakkutila kuzyiba kuti tulabeleka kusikila mpotugolela kutegwa tuzuzikizye mulimo wesu wakukambauka. (2 Ti. 4:5) Toonse atusoleke kutobela cikozyanyo camwaapostolo Paulo wakalemba kuti: “Ndicita zyintu zyoonse akaambo kamakani mabotu, kutegwa ndaabile bamwi.” (1 Ko. 9:23) Aboobo, atuzumanane kutobela Mulawo Wabukkale Bubotu mumulimo wesu wakukambauka.
MAKANI AABUUMI
Kandili anabwiinga wangu, ndakaseluka mucitima ku Hornepayne, busena bwamusyokwe kunyika kwadolopo lya Ontario, mucisi Canada. Akali mafwumofwumo alimwi kwakali kutontola kapati. Mukwesu wakubusena oobo wakatubweza, alimwi notwakamana kulya cikoboko amukwasyi wakwe, twakeenda mucaanda akuyaabukambauka kuŋanda aŋanda. Buzuba mbubwenya oobo masyikati, ndakapa makani aabuleya aakusaanguna kandili mulangizi wabbazu. Twakaswaangana buyo tobantu notuli tosanwe, taakwe bantu bambi bakaboola.
MASIMPE, tiicakandikatazya kupa makani kukakamu kabantu basyoonto mu 1957. Lyoonse ndali muntu ulaansoni kapati. Mubwini, nondakali mwana, ndakali kubayuba beenzu ikuti naa baboola aŋanda yesu, nokuba kuti ndakalibazyi.
Masimpe, mulakonzya kugambwa kuzyiba kuti milimo minji njondapegwa mumbunga ya Jehova ipa kuti kandibandika abantu banji—balongwe alimwi bantu mbonditazyi. Nokuba boobo, ndazumanana kulwana penzi lyakufwa nsoni alimwi akulitenga, aboobo inga tiindalidunda akaambo kakuzwidilila mumilimo njondakajisi. Muciindi caboobo, ndabona mbocili camasimpe cisyomezyo ca Jehova cakuti: “Njookuyumya, njookugwasya, ncobeni njookutabilila ajanza lyalulyo lyabululami bwangu.” (Is. 41:10) Nzila imwi mbotu kapati njaabelesya Jehova kundigwasya nkugwasyigwa a Banakristoma. Amuleke ndimwaambile nzila zimwi, kutalikila ciindi nondakacili mwana.
Buzuba bumwi mu Nsondo mafwumofwumo muma 1940 izuba kalibala kapati, bakaintu balaazina lya Elsie Huntingford, bakasika afaamu yesu kumusanza lwaambo lwadolopo lya Ontario. Bamaama bakajalula cijazyo, balo bataata—ibakali ansoni mbuli ndime—bakalikkede andime muŋanda katuswiillila. Kabayeeya kuti Mucizyi Huntingford wakali kusambala zintu zimwi alimwi kabalibilikide kuti bamaama balaula cintu cimwi ncotutayandiki, bataata bakaunka kumulyango kutegwa baambe kuti tatuyandi. Mucizyi Huntingford wakabuzya kuti: “Sena tamuyandi kwiiya Bbaibbele?” Mpoonya bataata bakavwiila kuti: “Tulayanda.”
Mucizyi Huntingford wakatuswaya aciindi ceelede. Bazyali bangu bakali basungu kucikombelo ca United Church of Canada pele aciindi aawa bakasalide kucileka. Ino nkaambo nzi? Akaambo kakuti mweendelezi wamali wacikombelo, wakabikka mulongo wabantu bakali kupa mulumbo kweelana amweelwe wamulumbo ngwaakapede umwi aumwi. Bazyali bangu balo ibatakavwubide, bakali akati kabantu ibakabikkwa kumamanino aamulongo, alimwi mupati wacikombelo umwi wakabasinikizya kuti bape mulumbo munji. Akaambo kakuti tanaakali kuyanda kusweekelwa mulimo wakwe, mupati wacikombelo umwi wakaamba kuti tanaakali kuyiisya zintu nzyaakali kusyoma ncobeni. Aboobo, twakacisiya cikombelo eeci pele twakacili kulangaula nzila yakukkutya ziyandika zyakumuuya.
Akaambo kakuti mulimo wa Bakamboni ba Jehova wakali kukasyigwa mu Canada aciindi eeci, Mucizyi Huntingford wakali kuyiisya mukwasyi wesu kwiinda mukubelesya buyo Bbaibbele alimwi atwaambo ntwaakalembede mukabbuku kasyoonto kasiya. Ciindi naakazyiba kuti tatukonzyi kumwaamba kumfwulumende, wakatalika kututondezya mabbuku aamba zya Bbaibbele. Twakali kwaasisa cakulomya mabbuku aaya twamana kwiiya.*
Nokuba kuti kwakali kukazyigwa alimwi azisinkilizyo zimwi, Mucizyi Huntingford wakali kukambauka makani mabotu cabusungu. Busungu bwabo bwakandikkomanisya alimwi akundipa kuti ndikatambule kasimpe. Nokwakainda mwaka omwe kuzwa ciindi bazyali bangu nobakabbapatizyigwa kuba Bakamboni ba Jehova, ndakatondezya kulyaaba kwangu kuli Leza. Ndakabbapatizyigwa mu February 27, 1949 mucinywido cazivwubwa balimi ncobakali kubelesya kunywisya zivwubwa zyabo. Ndakajisi myaka yakuzyalwa iili 17. Kuzwa leelyo, ndakakanzide kutalika mulimo waciindi coonse.
Ndakawayawaya kutalika bupainiya mpoonya-mpoonya. Mbwaanga ndakali kuyanda kujana mali aakuligwasya mumulimo wabupainiya, kwaciindi cili mbocibede, ndakali kubeleka milimo yobilo umwi wakali wamubbanki mpoonya umwi wakali wamuofesi. Nokuba boobo, akaambo kakuti ndakacili mukubusi, tiindakacizyi kubelesya mali. Aboobo, mukwesu wazina lya Ted Sargent wakandikulwaizya kuba sicamba alimwi akusyoma Jehova. (1 Mak. 28:10) Akaambo kakukulwaizya ooku, ndakatalika bupainiya mu November 1951. Ndakajisi buyo mali aasika ku K216.00, ncinga, alimwi akabbeeke kapya. Pele Jehova lyoonse wakali kundipa nzyondakali kuyandika. Eelo kaka ndilikkomene kujana kuti mukwesu Ted wakandikulwaizya kutalika mulimo wabupainiya! Eeci cakapa kuti ndilongezyegwe kapati.
Mangolezya amwi kumamanino aamwezi wa August mu 1952, ndakatambula fooni kuzwa ku Toronto. Mutabi waku Canada wa Bakamboni ba Jehova wakandiita kuti nditalike kubelekela a Bbeteli mu September. Nokuba kuti ndakali aansoni alimwi taakwe nondakaswaide kumutabi, ndakalikkomene akaambo kakuti bapainiya bamwi bakali kundaambila zintu zibotu kujatikizya Bbeteli. Mbondakasikila buyo, ndakalimvwa kwaanguluka.
Nokwakainda myaka yobilo kuzwa ciindi nondakasika ku Bbeteli, ndakanjila mubusena bwamukwesu Bill Yacos akuba mulangizi wakabunga kabaalu mukabunga kaku Shaw, mu Toronto.* Nondakajisi myaka yakuzyalwa iili 23, ndakali kulimvwa mbuli kasankwa buyo kamumafaamu katakwe ancokazyi. Pele Mukwesu Yacos cakulicesya alimwi caluyando, wakanditondezya cakucita. Alimwi Jehova wakandigwasya ncobeni.
Mukwesu Yacos—mukwesu uuzyandamene alimwi uuseka-seka ciindi coonse—wakali kubabikkila maano bantu. Wakali kubayanda bakwesu alimwi abalo bakali kumuyanda. Wakali kubaswaya cakwiinduluka-induluka mumaanda aabo ikutali buyo ciindi nobakali amapenzi. Mukwesu Bill Yacos wakandikulwaizya kucita mbubwenya oobo alimwi akubelekela antoomwe abakwesu alimwi abacizyi mumulimo wakukambauka. Wakandaambila kuti: “Ken, kobatondezya kuti ulababikkila maano Banakristonyoko. Eeco ciyakupa kuti kotabikkilili kulezya kwabamwi.”
Jehova wandigwasya munzila yaalubazu kuzwa mu January 1957. Mumwezi ooyo, ndakakwata mucizyi wazina lya Evelyn, walo wakamaniizya lwiiyo lwa Cikolo ca Gileadi mukkilasi yanamba 14. Katutanakwatana, wakali kubelekela mucooko ca Quebec mwalo bantu mobakali kwaambaula mwaambo waci French. Ciindi eeco, cibeela cipati cacooko ca Quebec cakali mubweendelezi bwacikombelo ca Katolika. Aboobo, ba Evelyn bakajisi mulimo uukatazya, pele cakusyomeka bakakakatila kulinguwo akuli Jehova.
Ba Evelyn alimwi bakakatila kulindime. (Ef. 5:31) Alimwi buya, kusyomeka kwabo kwakasunkwa mbotwakamanina buyo kukwatana! Twakajisi makanze aakuunka ku Florida, mu U.S.A., pele buzuba bwakaccilila nobwakainda bwiinga bwesu, mutabi wakandilomba kuti ndikajanike kumuswaangano wansondo yomwe ku Bbeteli yaku Canada. Masimpe, muswaangano ooyu wakanyonganya makanze eesu, pele mebo alimwi aba Evelyn twakali kuyanda kucita kufwumbwa Jehova ncaakali kuyanda kuti tucite. Aboobo, twakabucinca bubambe bwesu. Munsondo eeyo, bakali kukambauka munsi-munsi aamutabi. Nokuba kuti cilawo cakaliindene kapati acilawo caku Quebec, bakazumanana.
Kumamanino aansondo eeyo, ndakatambula lugwalo ilwakandigambya—ndakapegwa mulimo wakuba mulangizi wabbazu mu Ontario nkoili kunyika. Ndakazwa aakukwata, alimwi ndakajisi buyo myaka yakuzyalwa iili 25 alimwi tiindakajisi luzyibo pe, nokuba boobo twakaunka katujisi lusyomo muli Jehova. Cakali ciindi camupeyo mucisi ca Canada, twakatanta citima ceenda masiku, antoomwe abalangizi beendeenda bacibwene ibakali kuunka kumasena nkobakali kubelekela. Bakatukulwaizya kapati! Mukwesu umwi wakatukombelezya kutegwa tuunke tukaakoone mubusena mwaakali kuyanda kuyakoona walo, wakacita oobo kutegwa tulyookezye muciindi cakuti katukkede. Nobwakaca, kakwiindide mazuba aali 15 kuzwa ciindi notwakakwatana, twakali kuyakuswaya kabunga kasyoonto mu Hornepayne, mbubwenya mbuli mbondaamba kumatalikilo.
Kwakali zintu zinji izyakali kulangilwa kucinca mubuumi bwesu aba Evelyn. Notwakali mumulimo wacooko kumamanino amyaka yamuma 1960, ndakatambwa kuyakunjila Cikolo ca Gileadi kkilasi yanamba 36, kkoosi eeyo yakali kutola myezi iili kkumi alimwi yakali kutalika kumatalikilo aamwezi wa February 1961, mu Brooklyn, New York. Cakutadooneka, ndakakkomana kapati, nokuba boobo lukkomano lwangu lwakanyonganizyigwa nkaambo ba Evelyn taakwe nobakabikkilizyigwa mukutambwa ooku. Muciindi caboobo, mbubwenya mbuli bamakaintu bambi ibakali mubukkale bwabo, ba Evelyn bakalombwa kulemba lugwalo kutondezya kuti bazumina kwaandaana abalumi babo kwamyezi iitaleli kukkumi. Ba Evelyn bakalila, nokuba boobo bakazumina kuti mebo nduunke ndikanjile cikolo, alimwi bakalikkomene nkaambo ndakali kuyakutambula lwiiyo lugwasya ku Gileadi.
Aciindi eeco, ba Evelyn bakali kubelekela kumutabi waku Canada. Bakajisi coolwe caalubazu cakukkala muluumu yomwe amucizyi umwi iwakali munanike, mucizyi Margaret Lovell. Cakutadooneka, mebo aba Evelyn twakali kuyeeyana kapati. Nokuba boobo, kwiinda mukugwasyigwa a Jehova, twakacikonzya kuzumanana mumulimo wesu waciindi cisyoonto. Luyandisisyo ndobakajisi lwakwaaba ciindi cakuba antoomwe kutegwa tubelesyegwe mumulimo wa Jehova alimwi ambunga yakwe lwakandikulwaizya kapati.
Nokwakainda myezi yotatwe kuzwa ciindi nondakasika ku Gileadi, Mukwesu Nathan Knorr, walo aciindi eeco iwakali kusololela mumulimo wakukambauka wanyika yoonse, wakandilomba kucita mulimo umwi mupati. Wakandilomba naa ndakali kukonzya kuleka Cikolo ca Gileadi aciindi eeco akupiluka kuunka ku Canada kutegwa ndikabe mwiiyi wa Cikolo Camulimo wa Bwami amutabi kwaciindi cisyoonto. Mukwesu Knorr wakandaambila kuti tanaakali kundisungilizya kuzumina kulomba ooko. Wakaamba kuti ndilakonzya kumanizya kkoosi ya Cikolo ca Gileadi ikuti kandiyanda mpoonya andiza akutumwa kuyakubeleka mulimo wabumisyinali. Alimwi wakaamba kuti ikuti ndasala kupiluka ku Canada, andiza tandikabi acoolwe cimbi cakutambwa kuunka kucikolo ca Gileadi aciindi eeco, andiza ndakali kuyakupegwa mulimo wamumuunda mucisi ca Canada. Wakaamba kuti ndakeelede kulisalila ndamana kubaambila bakaintu bangu.
Mbwaanga ba Evelyn bakalindaambilide kale mbobakali kwiibona milimo yakumuuya, mpoonya-mpoonya ndakamwaambila Mukwesu Knorr kuti: “Tulilibambilide kucita kufwumbwa mbunga ya Jehova ncoiyanda kuti tucite.” Lyoonse twali kulimvwa kuti, nokuba kuti kuli nzyotuyanda, tweelede kuunka kuli koonse nkoyatutuma mbunga ya Jehova.
Aboobo, mu April 1961, ndakazwa ku Brooklyn akupiluka kuunka ku Canada kutegwa ndikabe mwiiyi wa Cikolo Camulimo wa Bwami. Kwiinde ciindi, twakaba cibeela camukwasyi wa Bbeteli. Icakandigambya ncakuti, ndakatambwa kuyakunjila cikolo ca Gileadi kkilasi yanamba 40, iyakali kutalika mu 1965. Aciindi eeci alimwi ba Evelyn bakeelede kulemba lugwalo lumbi kutondezya kuti bazumina kwaandaana. Nokuba boobo, kwiinde buyo nsondo zisyoonto, ba Evelyn bakatambwa abalo kuzikunjila cikolo andime.
Notwakasika ku Cikolo ca Gileadi, Mukwesu Knorr wakatwaambila kuti basicikolo ibakali mukkilasi yaci French, mbuli ndiswe, bakali kuyakutumwa mu Africa. Nokuba boobo, notwakamanizya cikolo, twakatumwa alimwi kuunka ku Canada! Ndakasalwa kuba mulangizi wamutabi mupya (lino wiitwa kuti Sicuuno wa Kkomiti ya Mutabi). Ndakajisi buyo myaka yakuzyalwa iili 34, aboobo ndakaambila Mukwesu Knorr kuti, “Ndicili mwana.” Nokuba boobo, wakandikulwaizya. Kuzwa nondakatalika mulimo ooyu, kanditanasala cintu ciyandika kapati, ndakali kusola kubabuzya bapati, bakwesu ibakajisi luzyibo ibakali a Bbeteli.
Mulimo wa Bbeteli wandipa zyoolwe zyakwiiya kuzwa kuli bamwi. Ndilabalemeka alimwi ndilabalumba bakwesu ibali mu Kkomiti ya Mutabi. Alimwi munzila zinji ndakulwaizyigwa abaalumi abakaintu Banakristo—bana apati—aabo ibakali kubelekela waano amutabi alimwi abaabo ibali mumbungano ziindene-indene motwali kubelekela.
Mulimo waa Bbeteli wandigwasya kuyiisya bambi alimwi akuyumya lusyomo lwabo. Mwaapostolo Paulo wakaambila Timoteo kuti: “Kozumanana kuzitobela zyintu nzyookayiisyigwa.” Alimwi wakaamba kuti: “Zyintu nzyookamvwa kulindime izyakasinizyigwa abakamboni banji, zyintu eezyi kozibikka mumaanza aabantu basyomeka, kutegwa abalo beelele ncobeni ikuyiisya bamwi.” (2 Ti. 2:2; 3:14) Zimwi ziindi Banakristoma balandibuzya kujatikizya ziiyo nzyondaiya mumulimo wangu wamyaka iili 57 yaa Bbeteli. Bwiinguzi bwangu mbwakuti, “Caluyandisisyo alimwi cakufwambaana nkucita mbunga ya Jehova ncoiyanda kuti ucite, akusyoma lugwasyo lwa Jehova.”
Cili buyo mbuli kuti ndijilo nondakasika aa Bbeteli kandili muntu uulaansoni alimwi uutakwe luzyibo. Nokuba boobo, mumyaka yoonse eeyi, Jehova wali ‘kundijata kujanza lyalulyo.’ Kwaambisya kwiinda muluzyalo alugwasyo lupegwa aciindi ceelede kuzwa kubakombima, wazumanana kundaambila kuti: “Utayoowi, ndime sikugwasya wako.”—Is. 41:13.
^ par. 10 Mu May 22, 1945, imfwulumende ya Canada yakauzumizya mulimo wesu.
^ par. 16 Aciindi eeco, ikuti kakuli mbungano ziinda aali yomwe mudolopo lyomwe, mbungano imwi aimwi yakali kwiitwa kuti kabunga.
“Leza tali Leza walupyopyongano pe, pele ngwaluumuno.”—1 KO. 14:33.
1, 2. (a) Nguni iwakasaanguna kulengwa a Leza, alimwi ino Jehova wakamubelesya buti? (b) Ncinzi citondezya kuti bangelo balikamantene?
JEHOVA, Mulengi wabubumbo boonse, ulacita zintu kweelana abubambe buli kabotu. Wakasaanguna kulenga Mwanaakwe wamuuya simuzyalwaalikke, iwiitwa kuti “Ijwi” akaambo kakuti ngomwaambilizi mupati wa Leza. Ijwi wali kubelekela Jehova myaka minji, nkaambo Bbaibbele lyaamba kuti: “Kumatalikilo Ijwi wakaliko, alimwi Ijwi wakali a Leza.” Alimwi litwaambila kuti: “Zyintu zyoonse zyakaba kwiinda mulinguwe, alimwi kunyina cintu nociba comwe cakaba kakunyina nguwe.” Myaka iili 2,000 yainda musyule, Leza wakatuma Jwi anyika, walo iwakacita kuyanda kwa Usyi cakusyomeka kali Jesu Kristo muntu uulondokede.—Joh. 1:1-3, 14.
2 Katanaba muntu, Mwana wa Leza wakali kubeleka cakusyomeka kali “mufuzi.” (Tus. 8:30, BT) Kwiinda mulinguwe, Jehova wakalenga mamiliyoni aazilenge zinji zyamuuya zyakujulu. (Kol. 1:16) Kujatikizya bangelo aabo, cibalo cimwi camu Bbaibbele caamba kuti: ‘Basimilimo ba Jehova bakali cuulu cazyuulu, abaabo ibakaimvwi kubusyu bwakwe bakali zyuulu zili ikumi zyazyuulu zili ikumi.’ (Dan. 7:10) Zilenge zyamuuya zinji zya Leza zyaambwa kuti “makamu” aakamantene aa Jehova.—Int. 103:21.
3. Ino mupati buti mweelwe wanyenyeezi amapulaneti, alimwi mbuti mbozibambidwe?
3 Mbuti kujatikizya zilenge izitali zyamuuya, mbuli nyenyeezi zitakonzyi kubalwa alimwi amapulaneti? Kujatikizya nyenyeezi, pepa limwi lyakaamba boobu kujatikizya buvwuntauzyi bwakacitwa caino-ino ibwaamba kuti kuli nyenyeezi zisika ku “300 sekisitililiyoni, naa kuleta ziindi zyotatwe mweelwe ngobakali kuyeeyela basyaazibwene mumakani aasayansi.” Pepa lyakayungizya kwaamba kuti: “Eeci caamba 3 uujisi mazilo aali 23. Naa 3 tililiyoni x 100 bbiliyoni.” Nyenyeezi zili mumilalabungu, mulalabungu umwi aumwi ujisi mabbiliyoni naa matililiyoni aanyenyeezi, alimwi amapulaneti manji. Milalabungu ibambidwe mumakamu-makamu mpoonya makamu-makamu aamilalabungu abambidwe mumakamu-makamu mapati.
4. Nkaambo nzi ncotukonzya kwaamba kuti babelesi ba Leza bali kuyakuba abubambe mbobeelede kuccilila?
4 Mbubwenya mbuli zilenge zyamuuya ziluleme, alyalo julu ililibonya lilibambidwe kabotu-kabotu. (Is. 40:26) Aboobo, cileelela kuti Jehova abikke bubambe mbobakonzya kuccilila babelesi bakwe anyika. Uyanda kuti kabaccilila bubambe bubotu, eeci cilayandika kapati nkaambo bajisi mulimo uuyandika kapati ngobeelede kucita. Kulanga milimo yacitwa abakombi ba Jehova bakaindi abamazuba aano mbumboni busalede ibutondezya kuti wali aambabo alimwi akuti “tali Leza walupyopyongano pe, pele ngwaluumuno.”—Amubale 1 Bakolinto 14:33, 40.
5. Ino bubambe bwakubamba mukwasyi wabantu uuli kabotu anyika bwakanyonganizyigwa buti?
5 Ciindi Jehova naakalenga bantu bakusaanguna, wakabaambila kuti: “Amuzyalisye, muvule, muzuzye nyika akwiibombya. Amweendelezye inswi zyamulwizi abayuni bakujulu abanyama boonse baputauka ansi.” (Matl. 1:28) Mukwasyi wabantu wakaleelede kukomena kweelana abubambe buli kabotu kutegwa nyika izule alimwi akukomezya Paradaiso kusikila nyika yoonse yazula. Kuzuzikizyigwa kwabubambe oobu buli kabotu kwakanyonganizyigwa kwaciindi cisyoonto buyo ciindi ba Adamu a Eva nobakabisya. (Matl. 3:1-6) Mukuya kwaciindi, “Jehova wakabona kuti bubi bwa bantu baansi bulayoosya, amiyeeyo yoonse bantu njibayeeya mumyoyo yabo mibi luzutu mazuba oonse.” Akaambo kaceeci, “nyika yakabija kumeso aa-Leza, alimwi nyika yakazula luuni.” Aboobo, Leza wakasyomezya kuleta zambangulwe yanyika yoonse kutegwa anyonyoone bantu babi.—Matl. 6:5, 11-13, 17.
6, 7. (a) Nkaambo nzi Jehova wakamufwida luzyalo Nowa? (Amubone cifwanikiso icili kumatalikilo aacibalo.) (b) Ncinzi cakacitikila bantu boonse ibatakali kusyomeka mumazuba aa Nowa?
6 Nokuba boobo, “Nowa wakafwidwa luzyalo mumeso aa-Jehova” akaambo kakuti ‘wakali muntu uululeme akati kabasaanyina.’ Akaambo kakuti “Nowa wakali kweenda a-Leza,” Jehova wakamulailila kuti ayake bwato bupati. (Matl. 6:8, 9, 14-16) Mbobwakapangwa bwato oobo bwakali kukonzya kufwutula bantu alimwi abanyama. Kwiinda mukumvwida, “Nowa wakacita zyoonse Jehova nzyaakamulailila,” alimwi kakamantene amukwasyi wakwe, wakamaniizya kuyaka bwato kweelana abubambe. Ciindi naakamana kunjizya banyama mubwato, “Jehova wakamujalila.”—Matl. 7:5, 16.
7 Mu 2370 B.C.E. ciindi Zambangulwe nolyakaboola, Jehova ‘wakaziminganya boonse baumi bakali ansi,’ pele wakafwutula buyo Nowa amukwasyi wakwe ibakali mubwato. (Matl. 7:23) Bantu boonse ibali anyika mazuba aano, bakazwa kuli Nowa, kubana bakwe, alimwi akubamakaintu babo. Pele bantu batakali kusyomeka ibatakali mubwato bakanyonyoonwa akaambo kakukaka kumvwida Nowa, “imukambausi wabululami.”—2 Pe. 2:5.
8. Mbumboni nzi ibutondezya kuti kwakali bubambe bubotu mu Israyeli yansiku ciindi Leza naakabalailila kunjila mu Nyika Yakasyomezyedwe?
8 Nokwakainda myaanda yamyaka iili lusele kuzwa zambangulwe nolyakacitika, Leza wakabikka bubambe bwakuti bana Israyeli babe cisi. Bubambe bubotu bwakali kuyakubikkilizya buumi bwabo boonse pele kwaambisya kukomba kwabo. Mucikozyanyo, kuyungizya kumweelwe wabapaizi banji bana Israyeli alimwi aba Levi, kwakali “banakazi ibakali kubungana kumulyango watente lyambunganino.” (Kul. 38:8) Nokuba boobo, ciindi Jehova Leza naakalailila bana Israyeli kuti banjile mu Kanana, izyalani eeli tiilyakasyomeka, mpoonya wakabaambila kuti: “Tamukooyoonjila munyika eyo njendakakonkezya kuti mukale mulinjiyo, cita Kalebe mwana wa-Jefune a-Joshua mwana wa-Nuni abalike” akaambo kakuti bakaleta makani aali kabotu nobakazwa kukutwela Nyika Yakasyomezyedwe. (My. 14:30, 37, 38) Kweelana amalailile aa Leza, Musa wakaambila Joshua kuba simulyazina wakwe. (My. 27:18-23) Ciindi Joshua naakali kuyanda kunjizya bana Israyeli mu Kanana, wakaambilwa kuti: “Koyuma akuba mukozu. Utakankami nikuba kuyoowa, pe, nkaambo Jehova Leza wako uli ayebo koonse koonse nkoya.”—Jos. 1:9.
9. Mbuti Rahabu mbwaakali kulimvwa kujatikizya Jehova abantu bakwe?
9 Masimpe, Jehova Leza wakali a Joshua kufwumbwa nkwaakali kuunka. Mucikozyanyo, amubone cakacitika ciindi bana Israyeli nobakakkede munsi-munsi aa Jeriko munzi wabana Kanana. Mu 1473 B.C.E., Joshua wakatuma basikutwela kuti batwele munzi wa Jeriko, mpoonya ooko bakayaanya mwanakazi muvwuule wazina lya Rahabu. Mwanakazi ooyu wakabasisa muciluli caŋanda yakwe kutegwa basikalumamba ibakatumidwe amwami wamunzi wa Jeriko batababoni. Rahabu wakaambila basikutwela kuti: “Ndizi kuti Jehova wamupa nyika . . . , nkaambo twakamvwa Jehova mbwaakamuyuminizizya maanzi aa-Lwizi Lusalala . . . ambumwakacitila bami bobile ba-Amori.” Alimwi wakayungizya kwaamba kuti: “Jehova Leza wanu ngu-Leza wakujulu awaansi ano.” (Jos. 2:9-11) Akaambo kakuti Rahabu wakaba kulubazu lwambunga ya Jehova yamuciindi eciya, Leza wakamufwutula abamukwasyi wakwe ciindi bana Israyeli nobakanyonyoona munzi wa Jeriko. (Jos. 6:25) Rahabu wakatondezya lusyomo, wakali kumuyoowa Jehova, alimwi wakali kubalemeka bantu ba Leza.
10. Ino Jesu wakabaambila nzi basololi bazikombelo bamumazuba aakwe, alimwi nkaambo nzi ncaakaambila boobo?
10 Nobakali kweendelezyegwa aa Joshua, bana Israyeli bakali kuyaabuzunda minzi yakali munyika ya Kanana. Pele ncinzi cakacitika mukuya kwamazuba? Kwamyaanda yamyaka, bana Israyeli cakwiinduluka–induluka tiibakali kwiitobela milawo ya Leza. Kuzikusika ciindi Jehova naakatuma Mwanaakwe anyika, kwaalilwa kumvwida Leza alimwi amwaambilizi wakwe kwakali kulibonya kapati cakuti Jesu wakaamba munzi wa Jerusalemu kuti “oojaya basinsimi.” (Amubale Matayo 23:37, 38.) Leza wakabakaka basololi bazikombelo ba Juda akaambo kakutasyomeka kulinguwe. Aboobo, Jesu wakabaambila kuti: “Bwami bwa Leza buyoonyangwa kulindinywe akupegwa kumusyobo uuzyala micelo.”—Mt. 21:43.
11, 12. (a) Ncinzi citondezya kuti mumwaanda wamyaka wakusaanguna Jehova wakacinyanga zileleko zyakwe cisi caba Juda akupa mbunga iimbi? (b) Ino mbunga mpya njaakali kukkomanina Leza yakali kubikkilizya bani?
11 Mumwaanda wamyaka wakusaanguna C.E., Jehova wakacikaka cisi cabana Israyeli catakali kusyomeka. Nokuba boobo, eeci tiicakali kwaamba kuti takabi ambunga anyika yababelesi bakwe basyomeka. Jehova wakagwisya zileleko zyakwe akupa mbunga yakwe impya yakacita zintu zigambya iyeeme ali Jesu alimwi akuyiisya kwakwe. Mbunga eeyi yakatalika lya Pentekoste mu 33 C.E. Aciindi eeco, basikwiiya ba Jesu ibali 120 bakali bungene mubusena bumwi mu Jerusalemu ciindi ‘kujulu nokwakamvwugwa muzuzumo uuli mbuli waguwo lyuungisya iwakazuzya ŋanda yoonse oomo mobakakkede.’ “Mpoonya bakabona milaka iili mbuli mulilo yakamwaigwa akati kabo, alimwi muntu aumwi wakakkalwa mulaka, eelyo boonse bakazula muuya uusalala alimwi bakatalika kwaambaula mumyaambo yiindene-indene mbubonya muuya mbowakali kubazumizya kwaambaula.” (Mil. 2:1-4) Cintu eeci cigambya icakacitika bwakali bumboni bwatakali kukonzya kukazyigwa bwakuti Jehova wakali kwiigwasyilizya mbunga mpya yabasikwiiya ba Kristo.
12 Mubuzuba mbubwenya oobo bukkomanisya, “kwakayungizyigwa bantu batandila ku 3,000” kumweelwe wabasikutobela Jesu. Kuyungizya waawo, “Jehova wakazumanana kuyungizya baabo bakali kufwutulwa kuli mbabo abuzuba.” (Mil. 2:41, 47) Bakambausi bamumwaanda wamyaka wakusaanguna bakali basungu mumulimo wabo cakuti “ijwi lya Leza lyakazumanana kuyaambele, eelyo mweelwe wabasikwiiya wakali kuyaabukomena kapati mu Jelusalemu.” Noiba “nkamu mpati yabapaizi abalo bakatalika kusyoma.” (Mil. 6:7) Bantu banji ibakali aluyandisisyo bakakatambula kasimpe ikakali kukambaukwa abantu ibakali kuzulilwa mumbunga eeyi mpya. Mukuya kwaciindi, Jehova wakapa bumboni ibwakatondezya kuti wakali kwiigwasyilizya mbunga eeyi ciindi naakatalika kubunganya “bantu bamasi” mumbungano ya Bunakristo.—Amubale Milimo 10:44, 45.
13. Mulimo nzi iwakali kucitwa ambunga ya Leza mpya?
13 Taakwe cakali kukonzya kudoonekwa kujatikizya mulimo Leza ngwaakapa basikutobela Kristo. Jesu wakapa cikozyanyo cibotu, mbwaakamanina buyo kubbapatizyigwa, wakatalika kukambauka kujatikizya “Bwami bwakujulu.” (Mt. 4:17) Jesu wakayiisya basikwiiya bakwe kubeleka mulimo nguwenya ooyu. Wakabaambila kuti: “Muyooba bakamboni bangu mu Jelusalemu, mu Judaya moonse amu Samaliya, alimwi mane akusikila kumagolelo aanyika.” (Mil. 1:8.) Cakutadooneka, basikutobela ba Kristo bakusaanguna bakacizyiba ncobakeelede kucita. Mucikozyanyo, mu Antiokeya mu Pisidiya, cabusicamba Paulo a Barnaba bakaambila basikubakazya kuti: “Kwakaleelede kuti jwi lya Leza lisaangune kwaambwa kulindinywe. Lino mbwaanga mwalikaka alimwi mutondezya kuti tamweeleli buumi butamani, mbubo, tulamusiya tuye kuli bamasi. Nkaambo Jehova watulailila amajwi aaya aakuti, ‘Ndakubikka kuti ube mumuni wabamasi, kuti ube lufwutuko kusikila kumamanino aanyika.’” (Mil. 13:14, 45-47) Kuzwa mumwaanda wamyaka wakusaanguna, cibeela caanyika cambunga ya Leza cazumanana kuzyibya bubambe bwa Leza bwakufwutula bantu.
14. Ncinzi cakacitikila Jerusalemu wamumwaanda wamyaka wakusaanguna, pele mbaani bakafwutuka?
14 Ba Juda banji kunyina nobakatambula makani mabotu, alimwi lunyonyooko lwakali kuyakubasikila, nkaambo Jesu wakabacenjezya basikwiiya bakwe, naakati: “Mwaakubona Jelusalemu kazingulukidwe ampi, amukazyibe kuti kunyonyoonwa kwakwe kwaswena afwaafwi. Mpoonya aabo bali mu Judaya bakatalike kutijila kumalundu, aabo ibali mumunzi mwini abakazwe, abaabo bali muminzi iili anze aamunzi batakanjili mulinguwo.” (Lk. 21:20, 21) Jesu ncaakaambilila limwi cakacitika ncobeni. Akaambo kakuzanga kwaba Juda, basikalumamba bana Roma kwiinda mukusololelwa a Cestius Gallus, bakazinguluka Jerusalemu mumwaka wa 66 C.E. Nokuba boobo, basikalumamba aabo bakapiluka cakutayeeyela, aboobo eeco cakapa basikutobela Jesu coolwe cakuzwa mu Jerusalemu alimwi a Judeya. Kweelana ambwaakaamba mulembi wamakani aakaindi uutegwa Esusebius, banji bakatijila kutala aa Mulonga wa Jordano akuya ku Pella mu Pereya. Mu 70 C.E., basikalumamba bana Roma kwiinda mukusololelwa a Mupati wabasikalumba Titus bakapiluka akunyonyoona Jerusalemu. Nokuba boobo, Banakristo basyomeka bakafwutuka akaambo kakuti bakamvwida kucenjezya kwa Jesu.
15. Nokuba kuti Bunakristo bwakazumanana kuyaambele, mbuyumuyumu nzi bwakaliko?
15 Nokuba kuti kwakali buyumuyumu, kupenzyegwa, alimwi amasunko aambi ngobakali kusikilwa basikutobela Kristo, Bunakristo bwakazumanana kuyaambele mumwaanda wamyaka wakusaanguna. (Mil. 11:19-21; 19:1, 19, 20) Banakristo aabo bakazumanana kuyaambele kumuuya nkaambo bakali kulongezyegwa aa Leza.—Tus. 10:22.
16. Ncinzi ncaakali kuyandika kucita Munakristo umwi aumwi kutegwa azumanane kuyaambele kumuuya?
16 Kutegwa Munakristo umwi aumwi azumanane kuyaambele kumuuya, wakeelede kubeleka canguzu. Cakali kuyandika kapati kubikkila maano kwiiya Magwalo, kujanika kumiswaangano yakukomba, alimwi akusungwaala kutola lubazu mumulimo wakukambauka Bwami. Milimo iili boobu yakagwasya kapati kutegwa zintu kazyeenda kabotu kumuuya alimwi akuti kakuli lukamantano akati kabantu ba Jehova aciindi eeco, mbubwenya mbocibede amazuba aano. Aabo ibakali kuyanzana ambungano zyakusaanguna izyakali kutobela bubambe bakagwasyigwa kapati aluyandisisyo alimwi akusoleka kwabaalu abakutausi. (Flp. 1:1; 1 Pe. 5:1-4) Eelo kaka kweelede kuti cakali kukkomanisya ciindi baalu mbuli Paulo nobakali kuswaya mbungano! (Mil. 15:36, 40, 41) Kweendelana ikuliko akati kabukombi bwesu alimwi abwa Banakristo bamumwaanda wamyaka wakusaanguna kulakkomanisya kapati. Eelo kaka tulikkomene kubona kuti Jehova wakababikkila bubambe bwakuccilila babelesi bakwe bakaindi abamazuba aano!*
17. Ncinzi ciyakubandikwa mucibalo citobela?
17 Nyika yaa Saatani mboiyaabuswena kumamanino mumazuba aano aamamanino, cibeela caanyika cambunga ya Jehova yamububumbo boonse iyaabuyaambele. Sena mweendela antoomwe ambunga eeyi? Sena mwazumanana kuyaambele kumuuya? Cibalo citobela cilatondezya mbomukonzya kucita oobo.
^ par. 16 Amubone zibalo zyakuti “Banakristo Balakomba Mumuuya Amubwini” alimwi “Ibanakristo Basyomeka Bazumanana Kweenda Mubwini” mu Ngazi Yamulindizi ya August 1, 2002. Makani manji aajatikizya cibeela caanyika cambunga ya Leza mazuba aano akamwaigwa mubbuku lyamu Cingisi lya Jehovah’s Witnesses—Proclaimers of God’s Kingdom.
“Meso aa Jehova ali kubalulami.”—1 PE. 3:12.
1. Nimbunga nzi yiitwa azina lya Jehova iyakanjila mubusena bwabana Israyeli basiluleyo? (Amubone cifwanikiso icili kumatalikilo aacibalo.)
JEHOVA ulapegwa bulemu akaambo kakutalisya mbungano ya Bunakristo mumwaanda wamyaka wakusaanguna alimwi akubukulusya bukombi bwakasimpe mazuba aano. Mbubwenya mbotwakaiya mucibalo cainda, mbunga iipangwa abasikutobela Kristo bakusaanguna njiyakanjila mubusena bwacisi cabasiluleyo cabana Israyeli kuba bantu baitwa azina lya Jehova. Mbunga mpya eeyi, njaakafwida luzyalo Leza, yakafwutuka ciindi Jerusalemu naakanyonyoonwa mu 70 C.E. (Lk. 21:20, 21) Zintu zyakacitika mumwaanda wamyaka wakusaanguna akali ngamatalikilo aazintu zicitikila babelesi ba Jehova mazuba aano. Mbunga ya Leza taikanyonyooki ciindi bweende bwazintu bwa Saatani bwaakunyonyoonwa. (2 Ti. 3:1) Mbuti mbotukonzya kuba masimpe kuti eeci ciyakucitika ncobeni?
2. Ncinzi Jesu ncaakaamba kujatikizya “mapenzi mapati,” alimwi ino ayakutalika buti?
2 Kujatikizya kubako kwakwe kutalibonyi alimwi amamanino aabweende bwazintu, Jesu wakaamba kuti: “Kuciindi eeco kuyooba mapenzi mapati aatanacitikide kuzwa kumatalikilo aanyika kusikila sunu, alimwi kunyina naayooba limbi pe.” (Mt. 24:3, 21) Mapenzi aaya aatanabwenwe ayakutalika ciindi Jehova aakunyonyoona “Babuloni Mupati,” bukombi bwakubeja bwanyika yoonse kwiinda mukubelesya nkamu zyabasitwaambo twacisi. (Ciy. 17:3-5, 16) Ncinzi ciyakutobela kucitika?
3. Bwaakumana kunyonyoonwa bukombi bwakubeja, nkusoleka kuli buti kuyakucitwa mukulwana bantu ba Jehova?
3 Bwaakumana kunyonyoonwa bukombi bwakubeja, Saatani alimwi azibeela ziindene-indene zyanyika bayakulwana babelesi ba Jehova. Mucikozyanyo, kujatikizya “Gogo wakunyika ya-Magogo,” Magwalo aambila limwi kuti: “Uyoosika mbuli iguwo, uyooza mbuli ijoba livumba nyika, yebo amakamu aako oonse abantu banji mboli abo.” Akaambo kakuti Bakamboni ba Jehova tabajisi basikalumamba bankondo alimwi akaambo kakuba bantu basiluumuno, mbabantu bayakuboneka kuti inga tabakatazyi kulwana. Pele kucita boobo kuyakuba kulubizya kapati.—Ezk. 38:1, 2, 9-12.
4, 5. Mbuti mbwayakucita Jehova kujatikizya kusoleka kwa Saatani kwakunyonyoona bantu bakwe?
4 Ino Leza uyakucita buti kujatikizya kusoleka kwa Saatani kwakunyonyoona bantu bakwe? Jehova uyakubagwasya bantu bakwe kwiinda mukutondezya nguzu zyakwe mbwali Mwami Wabubumbo Boonse. Jehova ubona kuti kulwana bantu bakwe nkulwana nguwe. (Amubale Zekariya 2:8.) Aboobo, Taateesu wakujulu uyakubweza ntaamu mpoonya-mpoonya kutegwa atuvwune. Kufwutulwa ooku kuyakuboola kumamanino aakunyonyoonwa kwanyika ya Saatani lya Amagedoni, “nkondo yabuzuba bupati bwa Leza Singuzuzyoonse.”—Ciy. 16:14, 16.
5 Kujatikizya Amagedoni, businsimi bwamu Bbaibbele bwaamba kuti: “Jehova ulijisi makani aakukazyanya abamasi, ulabeteka bantu boonse balya maila, abasizibi ulabaaba kuti bajazigwe ipanga, Mbuboobu mbwaamba Jehova wamakamu. Amubone! Mapenzi alabuka mucisi cimwi acimwi, aguwo ipati lilabusigwa kumagolelo aanyika. Nkabela mubuzuba obo bajayidwe ba-Jehova bayoojanwa moonse munyika kuzwa kumagolelo amwi akusikila kumagolelo amwi. Tabakooyoolilwa nikuba kubambwa nikuba kuzikwa, pele bayooba bufumba buyo atala avu.” (Jer. 25:31-33) Nkondo ya Amagedoni iyakunyonyoona bweende bwazintu oobu bubyaabi. Nyika ya Saatani iyakugwisyigwa, pele cibeela caanyika cambunga ya Jehova ciyakufwutuka.
6, 7. (a) Ino bapanga “nkamu mpati” bazwa kuli? (b) Ino kwaba kuyaambele kuli buti mumyaka misyoonto yainda?
6 Mbunga ya Leza yazwidilila mazuba aano akaambo kakuti ipangwa abantu ibali ncibeela ncakkomanina Leza. Bbaibbele litusyomezya kuti: “Meso aa Jehova ali kubalulami, amatwi aakwe aswiilila mipailo yabo yakukombelezya.” (1 Pe. 3:12) Baluleme babikkillizya “nkamu mpati” yabantu “bazwa mumapenzi mapati.” (Ciy. 7:9, 14) Aaba basikufwutuka taili buyo “nkamu” pe. ‘Ninkamu mpati’—mweelwe mupati kapati wabantu. Sena muyakuba akati kabantu bayakufwutuka lya “mapenzi mapati”?
7 Ino aabo bapanga nkamu mpati bazwa kuli? Balaletwa antoomwe kweelana abusinsimi bwa Jesu bujatikizya citondezyo cakubako kwakwe. Wakaamba kuti: “Makani mabotu aa Bwami aaya ayookambaukwa munyika yoonse kuti bukabe bumboni kumisyobo yoonse, mpoonya mamanino ayoosika.” (Mt. 24:14) Mumazuba aano aakumamanino, kukambauka ngomulimo mupati kapati wambunga ya Leza. Akaambo kamulimo wakukambauka uucitwa nyika yoonse alimwi akuyiisya kucitwa a Bakamboni ba Jehova, mamiliyoni aabantu batalika kukomba Leza “mumuuya amukasimpe.” (Joh. 4:23, 24) Mucikozyanyo, myaka iili kkumi yainda—mumwaka wamulimo wa 2003 kuzikusika mu 2012—bantu bainda ku 2,707,000 bakabbapatizyigwa kutondezya kulyaaba kwabo kuli Leza. Nyika yoonse, kuli Bakamboni bainda ku 7,900,000, alimwi amamiliyoni aabantu bamwi balabasangana, kwaambisya ciindi ca Ciibalusyo camwaka amwaka. Tatulilumbaizyi akaambo kamyeelwe eeyi nkaambo ‘Leza nguukomezya.’ (1 Ko. 3:5-7) Nokuba boobo, cilalibonya kuti nkamu mpati iyaabukomena alimwi akuba mpati ncobeni mwaka amwaka.
8. Ncinzi capa kuti kube kuyungizyika kugambya mumbunga ya Jehova yamazuba aano?
8 Kwaba kuyungizyika kugambya kumweelwe wababelesi ba Leza akaambo kakuti Jehova lwakwe kumugama ulabagwasya Bakamboni bakwe. (Amubale Isaya 43:10-12.) Kuyungizyika ooku kwakaambilwa limwi mumajwi aabusinsimi aakuti: “Kakamu kaniini kayooba cuulu, abantu bace bayooba mukowa mupati. Mebo nde-Jehova njoofwambya makani aya kuciindi cao ceelede.” (Is. 60:22) Aciindi cimwi, ciinga cabananike cakali buyo “kakamu kaniini,” pele mweelwe wabo wakakomena ciindi ba Israyeli bakumuuya abambi nobakaletwa mumbunga ya Leza. (Gal. 6:16) Akaambo kakulongezyegwa a Jehova mwaka amwaka, kuyungizyika kwazumanana kwiinda mukuyobololwa kwankamu mpati.
9. Ncinzi ncotweelede kucita ikuti katuyanda kuyakukkomana abuumi bubotu busyomezyedwe mu Jwi lya Leza?
9 Kufwumbwa naa tuli Banakristo bananike naa bankamu mpati, tuyakukkomana abuumi bubotu busyomezyedwe mu Jwi lya Leza. Nokuba boobo, kutegwa tukacite oobo, tweelede kutobela nzyayanda Jehova. (Is. 48:17, 18) Amulange-lange cikozyanyo cabana Israyeli nobakali kweendelezyegwa a Mulawo wa Musa. Makanze amwi aa Mulawo akali aakukwabilila bana Israyeli kwiinda mukubapa milawo mibotu yeendelezya makani aakoonana, kucita makwebo abamwi, kulanganya bana, kubabona munzila iili kabotu bantu, azimwi buyo. (Kul. 20:14; Lev. 19:18, 35-37; Dt. 6:6-9) Kutobela nzyayanda Leza kulatugwasya andiswe munzila njiyonya eeyi—alimwi tacituminyi kucita kuyanda kwakwe. (Amubale 1 Johane 5:3.) Masimpe, mbubwenya Mulawo mbowakali kubakwabilila bana Israyeli, kumvwida Jehova Leza alimwi akutobela njiisyo zyakwe takutukwabilili buyo pele alimwi kulatugwasya ‘kuyuma mulusyomo.’—Tit. 1:13.
10. Nkaambo nzi ncotweelede kujana ciindi cakubala Bbaibbele alimwi a Kukomba Mumukwasyi nsondo ansondo?
10 Cibeela caanyika cambunga ya Jehova ciyaabuyaambele munzila ziindene-indene. Mucikozyanyo, twazumanana kuyaambele mukumvwisya kasimpe kamu Bbaibbele. Eeci taceelede kutugambya nkaambo “inzila yabaluleme ili mbuli mumuni uumweka, uuya bungwengwemuka mane bwaca buzuba.” (Tus. 4:18) Pele inga cabota kulibuzya kuti: ‘Sena ndeendela antoomwe akucinca mukumvwisya kasimpe kamu Magwalo? Sena ndilaacilengwa cakubala Bbaibbele buzuba abuzuba? Sena ndili munkutwe kubala mabbuku eesu? Sena mebo amukwasyi wangu tulijisi bubambe bwa Kukomba Mumukwasyi nsondo ansondo?’ Bunji bwesu tulazumina kuti tacikatazyi kapati kucita zintu eezyi. Ciyandika buyo nkujana ciindi cakucita boobo. Eelo kaka cilayandika kujana luzyibo lwamu Magwalo, kulutobela, alimwi akukomena kumuuya—kwaambisya mapenzi mapati mbwaayaabuswena afwaafwi!
11. Muunzila nzi mapobwe aansiku alimwi amiswaangano yamazuba aano yambungano, yaalubazu, yabbazu alimwi ayacooko mboigwasya?
11 Mbunga ya Jehova ilatubikkila maano kwiinda mukutukulwaizya kumvwida lulayo lwa mwaapostolo Paulo lwakuti: “Alimwi katubikkilana maano ikutegwa tukulwaizyanye kutondezya luyando akucita milimo mibotu, tutanooleki kuswaangana antoomwe, mbuli bamwi ibajisi ciyanza eeci, pele katuyumizyanya umwi amweenzinyina, alimwi atuzumanane kucita boobo ikapati mbomubwene kuti buzuba bwaswena afwaafwi.” (Heb. 10:24, 25) Mapobwe akali kucitwa mwaka amwaka alimwi amiswaangano imwi yakukomba yakabayumya kumuuya bana Israyeli. Kuyungizya waawo, mapobwe aalubazu mbuli Pobwe Lyazilawo mumazuba aa Nehemiya, zyakali ziindi zikkomanisya. (Kul. 23:15, 16; Neh. 8:9-18) Mbubwenya buyo, andiswe tulagwasyigwa amiswaangano yambungano, yaalubazu, yabbazu alimwi ayacooko. Atugwasyigwe amiswaangano eeyi kutegwa katuli bayumu kumuuya alimwi akujana lukkomano.—Tit. 2:2.
12. Ino tweelede kulimvwa buti kujatikizya mulimo wakukambauka Bwami?
12 Mbotuli bantu bazulilwa mumbunga ya Leza, tulikkomene kutola lubazu ‘mumulimo uusalala wamakani mabotu aa Leza.’ (Lom. 15:16)Kutola lubazu ‘mumulimo uusalala’ ooyu kupa kuti tube “basimilimonyina” a Jehova, “Ooyo Uusalala.” (1 Ko. 3:9; 1 Pe. 1:15) Kukambauka makani mabotu kupa kuti zina lya Jehova lisalala lisalazyigwe. Kupegwa mulimo wakukambauka “makani mabotu aabulemu aazwa kuli Leza uukkomene” ncoolwe citakonzyi kweelanisyigwa.—1 Ti. 1:11.
13. Ino buumi bwesu bwakumuuya alimwi abwakumubili buyeeme anzi?
13 Leza uyanda kuti tube bantu bayumu kumuuya kwiinda mukukakatila kulinguwe alimwi akugwasyilizya mbunga yakwe mumilimo iindene-indene. Musa wakaambila bana Israyeli kuti: “Ndatamba ijulu anyika buzuba obuno, kuti zyoonse zibe bakamboni bangu, kuzibwe kuti buumi alufu, lulongezyo alutuko, zyoonse ndazibika kuti mulisalile. Amusale buumi, kuti mupone, nywebo abana banu. Amuyandisye Jehova Leza wanu, amuswiilile ijwi lyakwe, amumukakatile, nkaambo kucita obo kulamuletela buumi akoongola, kuti mukale munyika eyo Jehova njaakakonkezya kupa bamauso wanu, Abrahamu a Izaka a Jakobo.” (Dt. 30:19, 20) Buumi bwesu buyeeme akucita kuyanda kwa Jehova, kumuyanda, kuswiilila ijwi lyakwe, alimwi akukakatila kulinguwe.
14. Mbuti mukwesu umwi mbwaakali kulimvwa kujatikizya cibeela caanyika cambunga ya Leza?
14 Mukwesu Pryce Hughes, walo wakakakatila cakutazungaana kuli Leza alimwi akuzumanana kweendela antoomwe ambunga yakwe, wakalemba kuti: “Ndilalumba kapati kuti ndapona kweelana aluzyibo kujatikizya makanze aa Jehova kuzwa ciindi eeco camusyule kautanasika mwaka wa 1914 . . . Cintu ciyandika kapati kulindime, nkweenda antoomwe ambunga ya Jehova iilibonya. Zyakandicitikila mubuumi zyakandiyiisya kuti tandeelede kusyoma busongo bwabantu. Kandijisi muzeezo ooyo mumizeezo yangu, ndakakanza kuzumanana kukkalilila mumbunga eeyi iisyomeka. Eeyi njenzila ilikke muntu mbwakonzya kulongezyegwa akukkomaninwa a Jehova!”
15. Amupe cikozyanyo camu Magwalo icitondezya mbotweelede kukubona kucinca mukumvwisya twaambo tumwi twamu Bbaibbele.
15 Ikuti katuyanda kukkomaninwa a Jehova alimwi akulongezyegwa, umwi aumwi wesu kumugama weelede kwiigwasyilizya mbunga ya Leza alimwi akuzumina kucinca mukumvwisya Magwalo. Amubone cakacitika eeci: Nolwakainda lufwu lwa Jesu, kwakali zyuulu-zyuulu zya Banakristo ba Juda ibakali basungu kutobela Mulawo alimwi cakabayumina kuleka kuutobela. (Mil. 21:17-20) Nokuba boobo, kwiinda mukugwasyigwa amagwalo Paulo ngaakalembela bana Hebrayo, bakakazumina kaambo kamasimpe kakuti ‘izipaizyo izyakali kutuulwa kweelana a Mulawo’ tiizyakabasalazya pe, pele ‘bakasalazyigwa kwiinda mucituuzyo camubili wa Jesu Kilisito ciindi comwe buyo kukabe kutamani.’ (Heb. 10:5-10) Cakutadooneka, bunji bwa Banakristo ba Juda bakacinca kuyeeya kwabo alimwi bakayaambele kumuuya. Andiswe mbubwenya tuyandika kwiiya cakulomya alimwi akuba amizeezo iikonzya kuzumina kucinca ciindi nokwaba kucinca mukumvwisya Jwi lya Leza naa mumulimo wakukambauka.
16. (a) Nzilongezyo nzi iziyakupa kuti buumi munyika mpya kabukkomanisya? (b) Ncinzi ncomulangila munyika mpya?
16 Aabo boonse ibazumanana kusyomeka kuli Jehova alimwi akumbunga yakwe bayakujana zilongezyo zinji. Bananike basyomeka bayakuba acoolwe cipati cakuba basikukonanyina a Kristo kujulu. (Lom. 8:16, 17) Ikuti kamujisi bulangizi bwakupona anyika, amweezyeezye buyo mbomuyakukkomana kupona mu Paradaiso. Mbotuli cibeela cambunga ya Jehova, cilakkomanisya kwaambila bamwi kujatikizya cisyomezyo ca Leza canyika mpya. (2 Pe. 3:13) Lugwalo lwa Intembauzyo 37:11 lwaamba kuti: “Babombemyoyo bayoovuba nyika, bayookondwa muluumuno lunji.” Bantu “bayooyaka maanda akukala mulingao” alimwi bayakukkomana ‘amilimo yamaanza aabo.’ (Is. 65:21, 22) Takukabi kudyaamininwa, bucete, alimwi anzala. (Int. 72:13-16) Taakwe muntu uyakweenwa a Babuloni Mupati nkaambo tanakuliko. (Ciy. 18:8, 21) Bantu bafwide bayakubusyigwa akupegwa coolwe cakupona kukabe kutamani. (Is. 25:8; Mil. 24:15) Eelo kaka bulakkomanisya bulangizi mbwaajisi mamiliyoni aabantu ibalyaaba kuli Jehova! Kutegwa tukazibone zisyomezyo eezyi zyamu Magwalo, umwi aumwi wesu weelede kuzumanana kukomena kumuuya, alimwi akuzumanana kweendela antoomwe ambunga ya Leza.
17. Ino tweelede kuba amuuya uuli buti mumakani aakukomba Jehova alimwi ambunga yakwe?
17 Mbwaanga lino mamanino aabweende oobu ali aafwaafwi, atuzumanane kuzyandamana mulusyomo alimwi akulumba Leza kuzwa ansi aamoyo kububambe bwakumukomba. Ooyu ngomuuya ngwaakatondezya sintembauzyo Davida naakaimba kuti: “Nkocili cintu comwe ncenkumbila kuli-Jehova, ncenjandaula; nkokuti nkale muŋanda ya-Jehova mazuba oonse aabuumi bwangu, kuti njeebele bubotu bwa-Jehova akuliiya makani mucikombelo cakwe.” (Int. 27:4) Aboobo, umwi aumwi wesu akakatile kuli Leza, akuzumanana kweendela antoomwe ambunga ya Jehova alimwi abantu bakwe.
MAKANI EESU AAKAINDI
MUMWAKA wa 1923, ŋanda yakucitila zisobano yamu São Paulo yakalizwide bantu. Ba George Young mbabakali kupa makani. Makani aabo oonse akasandululwa mumwaambo waci Portuguese. Bantu boonse bali 585 ibakajanika, bakali kuswiilila cakubikkila maano. Tupango twamu Bbaibbele twamu mwaambo waci Portuguese twakali kutondezyegwa acipekupeku. Kumamanino, tubbuku tuli 100 twakuti Millions Now Living Will Never Die! twakaabilwa, kubikkilizya atwamu Cingisi, ci German alimwi aci Italian. Bubambe bwamuswaangano ooyo bwakazwidilila. Mulumbe wakamwaigwa. Nokwakainda mazuba obilo kumangolezya, ŋanda yakucitila zisobano yakazula alimwi kutegwa baswiilile makani alimwi. Pele ncinzi cakapa kuti kucitike zintu eezyi?
Mumwaka wa 1867, ba Sarah Bellona Ferguson bakalonga amukwasyi wabo kuzwa ku United States kuya ku Brazil. Mumwaka wa 1899, ba Sarah bakazyiba kuti bakajana kasimpe nobakamana kubala mabbuku aapandulula Bbaibbele ngaakaleta ku Brazil musyoonto wabo musankwa kuzwa ku United States. Akaambo kakuti bakali bankutwe kubala, bakalembya kutambula Ngazi Yamulindizi yamu Cingisi. Kabakkomene amulumbe wamu Bbaibbele, bakalembela Mukwesu C. T. Russell, kabalyaamba kuti “balo mbobumboni businizya kuti taakwe bantu bali kulamfwu kapati batakonzyi kusikilwa.”
Ba Sarah Ferguson bakasolekesya kapati kwaambila bamwi kasimpe kamu Bbaibbele, pele kanji-kanji bakali kulibilika kujatikizya iwakali kukonzya kubagwasya amukwasyi wabo, alimwi abantu boonse ibakajisi myoyo mibotu bamu Brazil. Mumwaka wa 1912, Bbeteli yaku Brooklyn yakabaambila kuti kuli muntu wakali kulangilwa kuboola ku São Paulo amatulakiti aajisi mutwe wakuti Where Are the Dead? mumwaambo waci Portuguese. Mumwaka wa 1915 bakaamba kuti bakali kugambwa lyoonse kuzyiba kuti Basikwiiya Bbaibbele banji bakali kulangilwa kutolwa kujulu muciindi buyo cisyoonto. Bakaamba mbobakali kuzilanga zintu nobakalemba kuti: “Mbuti kujatikizya cisi ca Brazil alimwi acooko coonse ca South America? . . . Kuti mwayeeya mbocili cipati cooko ca South America, ncuuba-uba kubona kuti kucili mulimo mupati wakutebula uuyandika kubelekwa.” Masimpe, mulimo mupati wakutebula wakali kuyakubelekwa!
Kuzikusika mumwaka wa 1920, basikweenzya bwato bana Brazil ibali lusele bakajanika kumiswaangano yambungano iili mbwiibede ku New York City ciindi bwato bwabo bwankondo nobwakali kubambwa. Nobakali kupiluka ku Rio de Janeiro, bakali kwaambila bamwi bulangizi bwamu Bbaibbele mbobakaiya. Kakutanainda ciindi cilamfwu kuzwa waawo, mu March 1923, ba George Young, ibakali balangizi beendeenda bakasika ku Rio de Janeiro, kwalo nkobakajana bantu bajisi luyandisisyo. Bakabikka bubambe bwakuti mabbuku aali mbwaabede asandululwe mumwaambo waci Portuguese. Nokwakainda ciindi cisyoonto, Mukwesu Young wakasika ku São Paulo, dolopo lyakajisi bantu babalilwa ku 600,000 kuciindi eeco. Kabali kokuya bakapa makani akwaabila tubbuku twakuti Millions Now Living Will Never Die!, mbubwenya mbokwaambwa kumatalikilo aacibalo eeci. Bakaamba kuti: “Kandili ndelikke ndakali kusyoma kwaambilizya kwiinda mukubelesya muteende.” Bakayungizya kuti aaya akali “makani aakusaanguna kwaambilizya aakapegwa kwiinda mumbunga ya I.B.S.A. mu Brazil.”*
Ngazi Yamulindizi yamu December 15, 1923 yakaamba boobu kujatikizya cisi ca Brazil: “Ciindi notuyeeya mulimo iwakatalika mu June 1 ookuya alimwi akuti kunyina mabbuku aakaliko kuciindi eeco, cilagambya kubona Mwami mbwaulongezya mulimo.” Lipooti yakazumanana kwaamba kuti makani aabuleya aa Mukwesu Young mu São Paulo obilo akali akati kamakani aali 21 aakapegwa kuzwa mu June 1 kusika mu September 30, abantu ibakajanika bakali 3, 600. Asyoonto-syoonto, mulumbe wa Bwami wakatalika kumwaigwa mu Rio de Janeiro. Alimwi mumyezi buyo misyoonto, mabbuku eesu ainda ku 7,000 mumwaambo waci Portuguese akaabilwa! Kuyungizya waawo, kumwaigwa kwa Ngazi Yamulindizi mumwaambo waci Portuguese kwakalitalikide amagazini ya November-December 1923.
Ba George Young bakaita ba Sarah Ferguson, alimwi Ngazi Yamulindizi yakaamba kuti: “Mucizyi wakaunka kumbele, alimwi kwaciindi cisyoonto wakaalilwa kwaambaula. Naakajatilila kujanza lya Mukwesu Young, alimwi akumulangisisya kumeso, wakaamba kuti: ‘Sena ncobeni uli Mulangizi Weendeenda?’” Balo alimwi abana babo bamwi bakabbapatizyigwa! Kayi, bakali kulindila kwamyaka iili 25 kuti babbapatizyigwe. Ngazi Yamulindizi ya August 1, 1924, yamu Cingisi yakaamba kuti ibali 50 bakabbapatizyigwa mu Brazil, kwaambisya mudolopo lya Rio de Janeiro.
Lino nokwainda myaka iibalilwa ku 90, tweelede kulibuzya kuti: “Mbuti kujatikizya cisi ca Brazil alimwi acooko coonse ca South America?” Bakamboni ba Jehova bainda ku 760,000 balakambauka makani mabotu mucisi ca Brazil. Alimwi mucooko ca South America coonse mulumbe wa Bwami lino ulamwaigwa mumwaambo waci Portuguese, Spanish alimwi amyaambo minji iibelesyegwa mucooko eeci. Mumwaka wa 1915, ba Sarah Ferguson bakaliluzi, ‘Kwakacili mulimo mupati wakutebula iwakali kuyandika kubelekwa.’—Makani Eesu Aakaindi mu Brazil.
^ par. 6 Mabala aakuti I.B.S.A. aiminina International Bible Students Association.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn p. 113 Amuyandaule Bantu Beelela***
Lwiimbo 96
Amuyandaule Bantu Beelela
(Matayo 10:11-15)
1. Imwami wesu wakatutondezya,
Nzila yakukambauka:
‘Koonse nkomuya kamuyandaula
Ibalaanyota yakumuuya.
Mubaanzye boonse ibali muŋanda,
Beelela babe aluumuno.
Ikuti bamwi bakaka nomuzwa,
Lusuko mulukunkumune.’
2. Bamutambula batambula Leza.
Myoyo yabo uyoojula.
Balibambide buumi butamani
Baya kubeleka andinywe.
Mutapengi zyintu nzyomuya kwaamba,
Jehova uyakumugwasya.
Bwiinguzi bulweela mbuli imunyo
Buya kubakonda babombe.
(Alimwi amubone Inc. 13:48; 16:14; Kol. 4:6.)
^ ***sn p. 110 “Mumuni Wanu Umunike”***
Lwiimbo 93
“Mumuni Wanu Umunike”
(Matayo 5:16)
1. Jesu ’ti tumwesye
Mumuni wesu,
Tube mbuli zuba,
Boonse babone.
Kwiinda mu Magwalo,
TubaLwiimbowaazye.
Tumwesye imumuni,
Tulilemeke.
2. Mulumbe wa Bwami
Uubotya myoyo,
Kuumbulizya bantu
Aabo bafwidwa.
Imumuni wa Jwi
Watusoloda;
Amumajwi mabotu,
tulamunika.
3. Kwiinda mumilimo
yesu mibotu,
Tulamunikila
inyika yoonse.
Lyoonse katumwesya
Mumuni wesu,
Mumilimo mibotu
Iikonda Leza.
(Alimwi amubone Int. 119:130; Mt. 5:14, 15, 45; Kol. 4:6.)
^ ***sn pp. 86-87 Amuyandane Kuzwa Ansi Amoyo***
Lwiimbo 73
Amuyandane Kuzwa Ansi Amoyo
(1 Petro 1:22)
1. Imumoyo molweelede
Ikuzwida iluyando;
Kuti swebo tubayande
Ibakwesu boonse.
Tuya kujana inzila
Yakutondezya luyando
Kuba ’moyo wokwa Leza,
Waluyando lwini.
Tuyandane ncobeni,
Tubagwasye ibapengede,
Tusolozye bubotu
Kuciindi cili coonse.
Tulatondezya bulemu;
Tuya kuba alubomba.
Bakwesu tuyoojatila.
Lyoonse tuyoosyomeka,
Kuti tukamantane.
2. Luyando ilusalala,
Luyootupa kuba ’camba;
Akusyoma ibakwesu
Boonse basyomeka.
Tuyakumvwana ambabo;
Akulumba nzyobacita.
Tulakondwa kuswaangana,
Akuyumizyanya.
Toonse tulaakubisya;
Zimwi nzyotwaamba zilatyompya.
Aboobo tubeetele
Aabo mbayanda Leza.
Lyoonse tuyooba balongwe,
Ibapa kukamantana.
Uzyibwe kuba ’luyando
Kulemeka Jehova,
Kwiiya luyando lwakwe.
(Alimwi amubone 1 Pet. 2:17; 3:8; 4:8; 1 Joh. 3:11.)
^ ***sn p. 116 Kusyanga Mbuto zya Bwami***
Lwiimbo 98
Kusyanga Mbuto zya Bwami
(Matayo 13:4-8)
1. Nobabelesi ba Jehova,
Nomwalyaaba amoyo ’nse.
Mucite mulimo wa Mwami,
Mwiiye nzyacita ’nzyayanda.
Musyange mbuto cakutayoowa
Mumyoyo inga yazyala
Micelo mibotu mbomusyomeka
Akusungwaala mumulimo.
2. Imwi mbuto iyakuwida;
Amyoyo ili mbuli bbwe.
Aaba nobamvwa kwakaindi,
Nzyobayanda zilazyibwa;
Jwi noliyaswa, baba balyato;
Bayanda zyintu zyanyika.
Pele mbuto zimwi ziyookomena
Mubulongo buli kabotu.
3. Kuzwidilila mumulimo
Kuya ambomubeleka.
Bantuma kuti mwabayanda,
Baya kujalula myoyo.
Kuti cabusungu mwabagwasya,
Inga baleka kuyoowa.
Eelyo inga mwakondwa kutebula
Makumi otatwe naa mwaanda.
(Alimwi amubone Mt. 13:19-23; 22:37.)
^ ***sn p. 148 Kulibombya Cakusyomeka Kubweendelezi bwa Leza***
Lwiimbo 125
Kulibombya Cakusyomeka Kubweendelezi bwa Leza
(1 Ba-Korinto 14:33)
1. Bantu ba Jehova mbobakanana
Kasimpe ka Bwami munyika yoonse.
Boonse batobele Bweende bwa Leza
Abakamantane kabasyomeka.
(Kwiinduluka)
2. Mubanzi wa Leza, amuuya Wakwe.
Nguuyotusolweda bukombi boonse.
Eelyo katuyuma, Leza akondwe,
Tusyomeke kwaamba milawo yakwe!
(KWIINDULUKA)
Lyoonse tweelede ikulibombya
Kuli Leza wesu.
Nguukwabilila, nguutulanganya.
Aswe tulasyomeka.
(Alimwi amubone Lk. 12:42; Heb. 13:7, 17.)
^ ***sn p. 64 Kubelekelaamwi Calukamantano***
Lwiimbo 53
Kubelekelaamwi Calukamantano
(Ba-Efeso 4:3)
1. Leza watuleta amwi
Mumbunga yakwe imbotu.
Lukamantano, luumuno
Zitupa kukondwa.
Kumvwana nkubotu;
Inzya nkunono.
Mulimo wakwe nkuucili
Mwanaakwe nguutweendelezya.
Tusyomeke mumulimo
Katukamantana.
2. Notukombela lumvwano
Anotutondezya luse,
Luyando luya kuvwula
Mpoonya tuyookondwa.
Luumuno ndubotu,
Lulatangazya.
Notubayanda bakwesu,
Leza uyakutugwasya
Kumubelekela lyoonse
Calukamantano.
(Alimwi amubone Mik. 2:12; Zef. 3:9; 1 Kor. 1:10.)
^ ***sn p. 55 Amusumpuke!***
Lwiimbo 45
Amusumpuke!
(Ba-Hebrayo 6:1)
1. Sumpuka, Sumpuka mane usime!
Nkuyanda kwa Leza kuti swe tucikonzye.
Sola kusumpula mulimo wako,
Leza akulongezye.
Boonse balijisi mulimo.
Jesu ngwaakacita awalo.
Kosyoma Leza kutegwa utawi
Sumpula bululami.
2. Sumpuka, Sumpuka pa bukamboni!
Makani mabotu tola kubantu boonse.
Boola utembule Mwami Jehova,
Kambauka mumaanda.
Babi nobatuyoosya buti
Tuteenkeli boonse tuzyibye
Makani mabotu aa Bwami oobu.
Ikasimpe tumwaye.
3. Sumpuka, Sumpuka lyoonse kolomya,
Yungizya luzyibo
zyavwula zyakucita.
Muuya uusalala ukusolode.
Kkomana mbuli Leza.
Koyanda mbokambaukila.
Kobaswaya akubayiisya.
Bagwasye kuti lyoonse basumpuke,
Tumwesye ikasimpe.
(Alimwi amubone Flp. 1:27; 3:16; Heb. 10:39.)
^ ***sn p. 34 Kosala Jehova!***
Lwiimbo 27
Kosala Jehova!
(Kulonga 32:26)
1. Kuli notwakanyongene myoyo,
Kunywa ikukomba kwalucengo;
Pesi twakakkomana kapati
Kumvwa Bwami bwa Leza.
(Kwiinduluka)
2. Leza lino ngotubelekela,
Tulamwaya mbuto yakasimpe,
Kugwasya bakwesu kulemeka
Leza azyina lyakwe.
(Kwiinduluka)
3. Saatani tatuyoowi nzyacita.
Nkaambo Jehova uyootuvwuna.
Anobavwula swe notuceya,
Nguzu zyesu ngu Leza.
(KWIINDULUKA)
Kosala Jehova;
Akubotele.
Takooyookusowa;
Enda anguwe.
Koamba mulumbe
Wakuliiba
Bulelo bwa K’lis’to
Buya buvwula.
(Alimwi amubone Int. 94:14; Tus. 3:5, 6; Heb. 13:5.)
^ ***w12 4/1 pp. 20-22 Mubandi Amukamwini Ŋanda Sena Jesu ngu Leza?***
Mubandi Amukamwini Ŋanda Sena Jesu ngu Leza?
BAKAMBONI BA JEHOVA balakkomana kubandika makani aamu Bbaibbele abasimukobonyina. Sena kuli mubuzyo wamu Bbaibbele ngomwakalibuzyide? Sena mulayandisisya kuzyiba njiisyo zimwi nzyobasyoma naa mbobakomba Bakamboni ba Jehova? Ikuti kacili boobo, mutakawayi-wayi kubabuzya Bakamboni ciindi mwaakubaswaanya. Bayookkomana kubandika andinywe kujatikizya makani aaya.
Mubandi uutobela utondezya Bakamboni ba Jehova mbobakonzya kubandika abasimukobonyina. Atweezyeezye kuti Kamboni uutegwa Mutinta wasika kuŋanda yamukaintu uutegwa Michelo.
Sena Masimpe Kuti Tamusyomi Muli Jesu?
Michelo: Bapasita bangu bakaamba kuti Bakamboni ba Jehova tabasyomi muli Jesu. Sena aayo masimpe?
Mutinta: Andimwaambile cakusinizya kuti tulasyoma muli Jesu. Mubwini, tusyoma kuti kuba alusyomo muli Jesu cilayandika kapati kutegwa tukafwutuke.
Michelo: Andime mbwesyoma oobo.
Mutinta: Aboobo, eeci ncecintu cimwi nywebo andime ncotuzuminana. Ndalilubide kwaamba, zyina lyangu ndime Mutinta. Ino nywebo ndinywe bani?
Michelo: Ndime Michelo. Cabota kuzyibana.
Mutinta: Andime ndakkomana kumuzyiba ba Michelo. Mulakonzya kulibuzya kuti, ‘Ikuti Bakamboni ba Jehova kabasyoma ncobeni muli Jesu, nkaambo nzi bantu ncobaamba kuti tabamusyomi?’
Michelo: Inzya, ndiyanda kuzyiba kujatikizya kaambo aaka.
Mutinta: Kwaamba buyo mubufwaafwi ba Michelo, tujisi lusyomo luyumu muli Jesu, pele tatuzisyomi zyoonse nzyobaamba bantu kujatikizya nguwe.
Michelo: Sena inga mwandipa cikozyanyo?
Mutinta: Inzya. Bantu bamwi baamba kuti Jesu wakali muntu buyo uuli kabotu. Pele swebo tatukazumini kaambo aaka.
Michelo: Andime tandikazumini pe.
Mutinta: Aboobo aaka nkaambo akambi nkotuzuminana. Cikozyanyo cabili ncakuti Bakamboni ba Jehova tabazizumini njiisyo ziteendelani ancaakaamba Jesu lwakwe kujatikizya mbobacitene walo aba Usyi.
Michelo: Ino mupandulula nzi?
Mutinta: Zikombelo zinji ziyiisya kuti Jesu ngu Leza. Ambweni andinywe mbomwakayiisyigwa oobo.
Michelo: Inzya, bapasita bangu bakaamba kuti Leza a Jesu baleelene.
Mutinta: Pele, sena inga mwazumina kuti nzila mbotu yakwiiya kasimpe kajatikizya Jesu nkulanga-langa nzyaakaamba kujatikizya nguwe.
Michelo: Inzya, inga ndazumina oobo.
Ncinzi Jesu Ncaakaamba?
Mutinta: Atubone kapango kamu Bbaibbele katugwasya kumvwisya kaambo aaka. Amubone, ncotubala mulugwalo lwa Johane 6:38. Jesu wakaamba kuti: “Ndakaboola kuzwa kujulu kuti nditaciti kuyanda kwangu, pele ndicite kuyanda kwayooyo wakandituma.” Lino, majwi aaya inga atunyonganya kuti Jesu naali Leza.
Michelo: Ino mupandulula nzi?
Mutinta: Amubone kuti Jesu wakaamba kuti taakaboola kuzwa kujulu kuti azoocite kuyanda kwakwe.
Michelo: Inzya, wakaamba kuti wakaboola kuti acite kuyanda kwayooyo wakamutuma.
Mutinta: Pele kuti naa Jesu ngu Leza, ino nguni wakamutuma kuzwa kujulu? Alimwi nkaambo nzi Jesu ncaakazumina kucita kuyanda kwayooyo wakamutuma?
Michelo: Ndabona ncomusoleka kwaamba. Pele tandisyomi kuti kapango komwe aaka kalasinizya kuti Jesu tali Leza.
Mutinta: Amubone alimwi Jesu ncaakaamba aciindi cimbi. Wakaamba majwi aakozyenye mucaandaano citobela ca Johane. Ndamulomba kuti mubale lugwalo lwa Johane 7:16.
Michelo: Lwaamba kuti: “Mpoonya Jesu wakabaingula akwaamba kuti: ‘Nzyondiyiisya tazyili zyangu pe, pele nzizya yooyo wakandituma.’”
Mutinta: Ndalumba ba Michelo. Kweelana akapango aaka, sena Jesu wakali kuyiisya mizeezo yakwe mwini?
Michelo: Peepe, wakaamba kuti nzyaakali kuyiisya zyakali zyayooyo wakamutuma.
Mutinta: Mbombubo. Pele alimwi eeci cipa kubuzya kuti: ‘Ino nguni wakatuma Jesu? Alimwi nguni wakamwaambila kasimpe nkaakali kuyiisya?’ Sena ooyo takonzyi kuba mupati kwiinda Jesu? Kayi sikutuma inga mupati kwiinda yooyo watumwa.
Michelo: Eeci candikkomanisya. Tandina kabalide kapango aaka.
Mutinta: Amubone alimwi majwi aa Jesu mulugwalo lwa Johane 14:28 aakuti: “Mwalimvwide nindamwaambila kuti, ndilaunka pele ndiyoopiluka alimwi kulindinywe. Ikuti nimwali kundiyanda ncobeni, nimwakondwa kuti nduunka kuli Taata, nkaambo Taata mupati kwiinda ndime.” Kweelana akapango aaka, ino inga mwaamba kuti Jesu wakali kulibona buti naakali kulyeezyanisya a Bausyi?
Michelo: Wakaamba kuti Bausyi mbapati kwiinda nguwe. Aboobo ndisyoma kuti wakali kulibona kuti Leza mupati kulinguwe.
Mutinta: Masimpe. Acimwi cikozyanyo, amubone Jesu ncaakaambila basikwiiya bakwe icilembedwe mulugwalo lwa Matayo 28:18. Kapango aaka kaamba kuti: “Ndapegwa nguzu zyoonse kujulu alimwi aanyika.” Sena Jesu wakaamba kuti lyoonse wakalijisi nguzu zyoonse?
Michelo: Peepe, wakaamba kuti zyakapegwa kulinguwe.
Mutinta: Pele kuti naa Jesu ngu Leza, ino inga wapegwa buti nguzu zimbi? Alimwi nguni wakamupa nguzu?
Michelo: Ndeelede kukayeeyesya kaambo aaka.
Ino Nguni Ngwaakali Kwaambila?
Mutinta: Kuli kaambo akamwi kanyonganya ikuti naa ncobeni Jesu ngu Leza.
Michelo: Ino nkaambo nzi aako?
Mutinta: Nkaambo nkotubala kujatikizya kubbapatizyigwa kwa Jesu. Amubone majwi aalembedwe mulugwalo lwa Luka 3:21, 22. Ndamulomba kuti mubale tupango ootu.
Michelo: “Lino bantu boonse nobakabbapatizyigwa, awalo Jesu wakabbapatizyigwa. Eelyo naakali kupaila, ijulu lyakajaluka, mpoonya muuya uusalala uuli mbuli nziba wakaseluka alinguwe, eelyo ijwi kuzwa kujulu lyakati: ‘Yebo uli Mwanaangu ngweyandisya, ngwekkomanina.’”
Mutinta: Sena mwabona ncaakali kucita Jesu ciindi naakali kubbapatizyigwa?
Michelo: Wakali kupaila.
Mutinta: Inzya. Masimpe tulakonzya kulibuzya kuti, ‘Ikuti naa Jesu ngu Leza, ino wakali kupaila kuli ni?’
Michelo: Ooyo mubuzyo mubotu. Ndiyakubabuzya bapasita bangu.
Mutinta: Kuli kaambo akambi nkotweelede kuyeeya, amubone kuti ciindi Jesu naakamana kubbapatizyigwa mumaanzi, kuli muntu wakaambaula kuzwa kujulu. Sena mwabona ncaakaamba muntu ooyu?
Michelo: Wakaaamba kuti Jesu Mwanaakwe, ulamuyandisya, alimwi akuti ulamukkomanina.
Mutinta: Mbombubo. Pele kuti naa Jesu ngu Leza, ino nguni wakaamba majwi aayo kuzwa kujulu?
Michelo: Tiindakali kukayeeyela boobo kaambo aaka.
Nkaambo nzi mbobacitene Leza a Jesu ncecikozyanisyigwa mbuli “Usyi” a “Mwana”?
Mutinta: Nkaaka kaambo kambi nkotweelede kulanga-langa: Twabala kuti Jesu wakaamba Leza kuti Mbaausyi bakujulu. Alimwi Jesu naakabbapatizyigwa, ijwi lyakazwa kujulu lyakaamba kuti Jesu Mwanaangu. Masimpe, Jesu wakalyaamba alikke kuti Mwana aa Leza. Lino, ikuti kamuyanda kundiyiisya kuti bantu bobilo baleelene, ino inga mwabelesya cikozyanyo nzi camumukwasyi kutegwa kamvwike kaambo?
Michelo: Inga ndabelesya cikozyanyo cabanabokwabo bobilo.
Mutinta: Masimpe—ambweni bana bamaanga. Pele Jesu wakaamba Leza kuti Taata mpoonya walo wakalyaamba kuti Mwana. Aboobo, ino muyeeya kuti Jesu wakali kupandulula nzi?
Michelo: Ndakabona kaambo. Jesu upandulula kuti muntu umwi mupati alimwi akuti ulaanguzu kwiinda umwi.
Mutinta: Masimpe. Amuciyeeyele eeci: Nywebo mwacikonzya kupa cikozyanyo ceelela cabantu beelene, eciya cabanabokwabo bobilo naa bana bamaanga. Ikuti ncobeni Jesu naali Leza, sena tamuyeeyi kuti Jesu mbwaali Mwiiyi Mupati naakayeeya cikozyanyo nceena eeci naa ambweni cikozyanyo cikasalazya kaambo kakweelana?
Michelo: Inzya, masimpe aayo.
Mutinta: Pele muciindi caboobo, wakabelesya mabala aakuti “Taata” a “Mwana” kupandulula mbobacitene a Leza.
Michelo: Mwaamba kaambo kakkomanisya.
Ncinzi Ncobakaamba Batobeli ba Jesu Bakusaanguna?
Mutinta: Kanditanaunka, ndiyanda kuti tubone akambi kaambo kujatikizya makani aaya ikuti kamujisi ciindi.
Michelo: Inzya, ndilijisi maminiti masyoonto.
Mutinta: Ikuti ncobeni Jesu ngu Leza, sena tamuyeeyi kuti basikwiiya ba Jesu nibakaamba oobo cakutainda mumbali?
Michelo: Cilibonya kuti ncamaano kuyeeya boobo.
Mutinta: Pele mu Magwalo kunyina mpotubala kuti bakayiisya boobo. Mukwiimpana, amubone ncaakalemba mwaapostolo Paulo, umwi wabatobeli ba Jesu bakusaanguna. Mulugwalo lwa Bafilipi 2:9, upandulula ncaakacita Leza ciindi Jesu naakafwa akubusyigwa kuti: “Leza wakamusumpula akumupa cuuno caatala azyina liinda mazyina oonse.” Kweelana akapango aaka, ncinzi Leza ncaakamucitila Jesu?
Michelo: Kapango kaamba kuti Leza wakamusumpula akumupa cuuno caatala.
Mutinta: Inzya. Pele kuti katanafwa Jesu wakaleelene a Leza alimwi akuti Leza wakamusumpula akumupa cuuno caatala, sena eeci nicatakamupa kusumpuka Jesu kwiinda Leza? Tacikonzyeki kuti Jesu naakasumpuka kwiinda Leza.
Michelo: Inzya tacikonzyeki.
Mutinta: Masimpe. Aboobo, kweelana abumboni boonse oobu, sena inga mwaamba kuti Bbaibbele liyiisya kuti Jesu ngu Leza?
Michelo: Peepe, kulibonya kuti taliyiisyi boobo. Ibbaibbele lyaamba kuti Mwana aa Leza.
Mutinta: Oobo mbombubo. Alimwi kumwaambila masimpe ba Michelo, Bakamboni ba Jehova balamulemeka kapati Jesu. Tusyoma kuti lufwu lwakwe kali Mesiya wakasyomezyedwe lwakajalula nzila yabantu boonse basyomeka kuti bakafwutuke.
Michelo: Andime mbwesyoma oobo.
Mutinta: Aboobo, mulakonzya kulibuzya kuti, ‘Mbuti mbotukonzya kumutondezya Jesu kuti tulamulumba akaambo kakutufwida?’
Michelo: Ndakalibuzya kale oobo.
Mutinta: Ambweni inga ndaakuboola alimwi kuzyoobandika andinywe bwiinguzi bwamu Bbaibbele. Sena muyoojanika aŋanda aciindi ncicona eeci nsondo iiboola?
Michelo: Inzya, ndinooliko.
Mutinta: Cabota kapati, tuyoobonana alimwi.
[Bupanduluzi buyungizidwe]
Kutegwa muzyibe zinji, amubone cibalo 5 cabbuku lyakuti Ino Ncinzi Cini Ncoliyiisya Bbaibbele?
^ ***w12 10/1 pp. 21-23 Mubandi Amukamwini Ŋanda Sena Bantu Boonse Bacita Zibotu Bayakujulu?***
Mubandi Amukamwini Ŋanda Sena Bantu Boonse Bacita Zibotu Bayakujulu?
BAKAMBONI BA JEHOVA balakkomana kubandika makani aamu Bbaibbele abasimukobonyina. Sena kuli mubuzyo wamu Bbaibbele ngomwakalibuzyide kale? Sena mulayandisisya kuzyiba njiisyo zimwi nzyobasyoma naa mbobakomba Bakamboni ba Jehova? Ikuti kacili boobo, mutakawayiwayi kubabuzya Bakamboni ciindi mwaakubaswaanya. Bayookkomana kubandika andinywe kujatikizya makani aaya.
Mubandi uutobela utondezya Bakamboni ba Jehova mbobakonzya kubandika abasimukobonyina. Atweezyeezye kuti Kamboni uutegwa Mainza wasika kuŋanda yamwaalumi uutegwa Mapenzi.
Ino Ncinzi Ncobayamukucita Aabo Bayakujulu?
Mainza: Mwayeeya kujatikizya zyintu ziyoocitika kumbele, sena muyeeya kuti zyintu ziyoobota, kwiindila kubija naa ziyooba mbubwenya mbozibede lino?
Mapenzi: Ndiyeeya kuti zyintu ziyoocinca kuba kabotu. Ndilangila kumbele kuyounka kujulu kuyooba a Mwami.
Mainza: Mbulangizi bubotu oobo. Bbaibbele lilaamba kapati kujatikizya mbokubede kujulu alimwi acoolwe cakuunka nkuko. Sena kuli nimwakayeeyede kuti ncinzi ncobayoocita aabo bayakujulu?
Mapenzi: Tunooli a Leza alimwi akumutembaula mane kukabe kutamani.
Mainza: Cakutadooneka oobo mbulangizi bukkomanisya. Pele Bbbaibbele talyaambi buyo kujatikizya coolwe ncobajisi aabo bayakujulu, pele alimwi lilaamba kujatikizya mulimo uuyandika kapati ngobanoojisi.
Mapenzi: Ino mulimo nzi ooyo?
Mainza: Mulimo waambidwe mulugwalo lwa Ciyubunuzyo 5:10. Kapango aaka kaamba kuti: “Wakabapa [Jesu] kuti babe Bwami abapaizi kuli Leza wesu, eelyo bayooba bami ibayoolela nyika.” Ba Mapenzi, sena mwaubona mulimo aabo bayakujulu ngobanoojisi?
Mapenzi: Kapango kaamba kuti bayoolela nyika kabali bami.
Mainza: Eeci cilakkomanisya kapati, tee kayi?
Ino Mbaani Mbobayoolela?
Mainza: Aboobo, sena tamuzumini kuti, ikuti aabo bayakujulu bayoolela kabali bami, kweelede kuba bantu mbobanoolela? Kuyungizya waawo, ino inga cagwasya nzi kuba amfwulumende iinyina balelwa?
Mapenzi: Ndakabona kaambo.
Mainza: Aboobo, mubuzyo uuyandika kubuzya ngwakuti, Ino mbaani mbobayoolela?
Mapenzi: Ndisyoma kuti tuyoolela bantu banooli anyika batanafwa akuya kujulu.
Mainza: Eeco cimvwikka kabotu—kuti bantu boonse bacita zibotu bayakujulu. Pele nkaaka kaambo akambi kayandika kulanga-langa. Sena kulangilwa kuti bantu bamwi—bamwi bantu bacita zibotu—tabakaunki kujulu?
Mapenzi: Tandinamvwide Banakristo ibasyoma boobo.
Mainza: Ndaamba boobo akaambo kancotubala mulugwalo lwa Intembauzyo 37:29. Sena inga mwakabala kapango aaka?
Mapenzi: Inzya. Kaamba kuti: “Balulami bayookona nyika, bayookkala alinjiyo lyoonse.”
Mainza: Ndalumba. Sena mwabona bantu banji bacita zibotu nkobayookkala?
Mapenzi: Kapango kaamba kuti bayookkala anyika.
Mainza: Masimpe—alimwi kutali buyo kwakaindi kasyoonto. Amubone kuti kapango kaamba kuti: “Bayookala alinjiyo lyoonse.”
Mapenzi: Ambweni eeco caamba kuti lyoonse kunooli bantu bacita zibotu anyika. Ciindi nitufwa akuya kujulu, kuli bantu bambi bacita zibotu ibazyalwa batunjilila busena.
Mainza: Ambweni banji mbobakonzya kukapandulula kapango aaka. Pele, sena cilakonzyeka kuti kapango aaka kajisi bupanduluzi bumbi? Sena inga kakaamba kuti bantu bacita zibotu mbabayoopona anyika kukabe kutamani?
Mapenzi: Ccita, tandizyi kabotu pe.
Nyika ya Paradaiso Kumbele
Mainza: Amubone cibeela cimwi ca Bbaibbele mbocaamba kujatikizya buumi munyika kumbele. Atubale Ciyubunuzyo 21:4. Kujatikizya bantu bayoopona kumbele kapango kaamba kuti: “[Leza] uyoosindula misozi yoonse kumeso aabo, alimwi lufwu talukooyoobako limbi, akwalo koomoka, kulila nokuba kucisa takukooyoobako limbi. Zyintu zyakaindi zyamana.” Sena oobu tabuli bulangizi bukkomanisya?
Mapenzi: Inzya. Pele ndiyeeya kuti caamba kujatikizya buumi mbobunoobede kujulu.
Mainza: Masimpe kuti aabo bayakujulu abalo banoojisi zilongezyo zikozyenye. Pele amukalange kapango aaka alimwi. Ino kaamba kuti ncinzi ciyoocitika kulufwu?
Mapenzi: Kaamba kuti “lufwu talukooyoobako limbi.”
Mainza: Masimpe. Lino ndisyoma kuti mulakonzya kuzumina kuti kutegwa cintu cimwi citakabiko, nkokuti kusaanguna cakaliko.
Mapenzi: Mbombubo.
Mainza: Pele lufwu kunyina nilwakaliko kujulu, tee? Mpaano buyo anyika bantu mpobafwa.
Mapenzi: Hmm. Ndeelede kuyeeya kabotu kujatikizya kaambo aaka.
Mainza: Mwabona ba Mapenzi, Bbaibbele lyaamba kuti bantu bamwi bacita zibotu bayounka kujulu, pele alimwi lyaamba kuti bamwi banji bayoopona kukabe kutamani aano anyika. Masimpe ngakuti, ndisyoma kuti mwakaamvwa kale majwi aaya aadumide kapati aakuti: “Balikkomene babombe myoyo, nkaambo bayookona nyika.”—Matayo 5:5.
Mapenzi: Inzya, ndakacimvwa kale cibalo eeco kacibalwa kucikombelo ziindi zinji.
Mainza: Ikuti babombe myoyo bayookona nyika, sena eeci tacaambi kuti bantu banookkala anyika? Aabo bakkala anyika bayookkomana azilongezyo eezyo zyaambidwe aawa mulugwalo lwa Ciyubunuzyo. Bayooibona nyika yesu mboiyoocinca nkaambo Leza uyoogwisya zyintu zyoonse zibi kubikilizya alufwu.
Mapenzi: Ndacimvwa ncomwamba, pele tandisyomi pe kuti kapango kamu Bbaibbele komwe buyo naa tobilo inga twakasinizya kaambo nkomwamba.
Mainza: Peepe. Mubwini kuli magwalo manji aamba kujatikizya buumi mbobunoobede aano anyika kumbele. Andiza ndilakonzya kumutondezya cibalo cimwi ncondiyandisya kapati kuti kamujisi ciindi.
Mapenzi: Inzya, ndijisi maminiti masyoonto.
“Sizibi Takooyooba wo”
Mainza: Twalibalide kapango 29 mu Intembauzyo 37. Atupilukile kuntembauzyo iilya. Lino tulabala tupango 10 a 11. Sena mulayanda kutubala tupango ootu?
Mapenzi: Inzya. “Kaba kaindi kaniini sizibi takooyooba wo; unooyeeya nkwakabede, pele takooyooba nkuko. Pele babombemyoyo bayoovuba nyika, bayookondwa muluumuno lunji.”
Mainza: Ndalumba. Kweelana akapango 11, ino “babombemyoyo” naa bantu bacita zibotu bayookkala kuli?
Mapenzi: Kapango kaamba kuti “bayoovuba nyika.” Nokuba boobo, ndiyeeya kuti kapango aaka kaamba cecino ciindi; nkaambo bantu bacita zibotu bakkala anyika mazuba aano.
Mainza: Masimpe aayo. Nokuba boobo, kapango alimwi kaamba kuti bantu bacita zibotu bayookondwa “muluumuno lunji.” Aano mazuba taakwe luumuno ndotubona munyika, sena taali masimpe aayo?
Mapenzi: Mbombubo tatuluboni.
Mainza: Aboobo ino cisyomezyo ciyoozuzikizyigwa buti? Ambweni ndibelesye cikozyanyo eeci: Amweezyeezye kuti mujisi ŋanda mpati iijisi maluumu manji. Bamwi bantu ibacita leenti mbantu bacita zibotu—balalanganya luumu mobakkala alimwi mbaasimukobonyina bacita zibotu kuli bamwi. Mulikkomene kubazumizya kucita leenti muŋanda yanu. Pele bamwi ibacita leenti mbantu babi; banyonyoona busena alimwi bapa kuti buumi bubayumine basimukobonyina. Kuti bantu babi ibacita leenti bakaka kucinca micito yabo, ino inga mwacita nzi?
Mapenzi: Inga ndabatanda.
Mainza: Eeco ncayoocita Leza kubantu babyaabi batuzingulukide mazuba aano. Amulange alimwi kapango 10. Kaamba kuti: “Sizibi takooyooba wo.” Munzila imwi, Leza “uyoobatanda” bantu baletela bamwi mapenzi. Mpoonya bantu bacita zibotu bayookondwa abuumi munyika yaluumuno. Ndabona kuti imuzeezo ooyu wakuti bantu bacita zibotu bayoopona anyika kukabe kutamani ambweni uliindene anzyoomwakayiisyigwa kaindi.
Mapenzi: Masimpe, tandinamvwide muzeezo uuli boobo kucikombelo nkonduunka.
Mainza: Alimwi mbubwenya mbomwaambide kale, tacigwasyi kwiile kulanga buyo kapango komwe naa tobilo kujatikizya kaambo. Mubwini, tweelede kulanga-langa ncaamba magwalo woonse aamu Bbaibbele kujatikizya bulangizi mbobajisi bantu bacita zibotu kumbele. Kweelana amagwalo ngotwabala sunu, sena muyeeya kuti cilakonzyeka kuti bantu bamwi bacita zibotu bakaye kujulu mpoonya bantu bamwi bacita zibotu banji bakakkale anyika kukabe kutamani?
Mapenzi: Tandizyi kabotu. Pele ndeelede kuzumina kuti mbociboneka oobo kweelana amagwalo ngomwabala. Ndeelede kwaayeeyesya makani aaya alimwi.
Mainza: Ciindi nomulanga-langa makani aaya alimwi, mulakonzya kuba amibuzyo iimbi. Mucikozyanyo, mbuti kujatikizya bantu bacita zibotu ibakapona kaindi? Sena boonse bakayakujulu? Kuti kacitali boobo, ino bali kuli lino?
Mapenzi: Mibuzyo mibotu eeyo
Mainza: Ambweni inga ndamugwasya zyintu zyobilo. Cakusaanguna ndilamulembela magwalo masyoonto aajatikizya makani aaya. Cabili ndiyanda kuti ndikapiluke kuzoobandika magwalo aaya mwaakumana kwaabala alimwi akuyeeya kujatikizya ngawo. Sena cili buyo kabotu?
Mapenzi: Inzya, cili kabotu. Ndalumba.
[Bupanduluzi buyungizidwe]
Mukabale Jobu 14:13-15; Johane 3:13; a Milimo 2:34.
^ ***w13 7/1 pp. 14-15 Sena Leza Ulakubikkila Maano Kupenga Kwesu?***
MUBANDI AMUKAMWINI ŊANDA
Sena Leza Ulakubikkila Maano Kupenga Kwesu?
Mubandi uutobela utondezya Bakamboni ba Jehova mbobakonzya kubandika abasimukobonyina. Atweezeezye kuti Kamboni uutegwa Mutinta wasika kuŋanda yamukaintu uutegwa Miyanda.
INO INGA WACILEKELA BUTI EECI KUCITIKA?
Mutinta: Sunu ndiyabwaabila katulakiti aaka kubantu boonse bamucilawo cino. Kajisi mutwe wakuti: Sena Inga Mwayanda Kuzyiba Bwiinguzi Bwakasimpe? Nkaaka kanu.
Miyanda: Sena kajatikizya bukombi?
Mutinta: Inzya. Amubone mibuzyo iili cisambomwe iili acivwumbyo. Nguuli mubuzyo akati kayeeyi—
Miyanda: Amulindile saansi. Mulasowa buyo ciindi canu kubandika andime.
Mutinta: Nkaambo nzi ncomwaambila boobo?
Miyanda: Bwini mbwakuti, tandili masimpe naa ndilasyoma muli Leza.
Mutinta: Oowo, ndalumba kundaambila masimpe, Sena lyoonse mbomwali kulimvwa oobo?
Miyanda: Peepe, kuzwa kubwana ndakali kuunka kucikombelo. Pele ndakacileka kaindi kuunka.
Mutinta: Oowo. Pele amuleke ndimwaambile zyina lyangu. Mebo ndime Mutinta.
Miyanda: Mebo ndime Miyanda.
Mutinta: Ndakkomana kumuzyiba, ba Miyanda.
Miyanda: Andime ndakkomana kumuzyiba.
Mutinta: Tiindaboolela kuti ndimusinikizye kuzumina nzyondisyoma, ba Miyanda. Pele kuli ncondiyanda kuzyiba. Sena kuli cintu cimwi cigaminide icakamupa kutalika kudooneka kuti naa Leza nkwali?
Miyanda: Inzya. Bamaama bakali muntenda yamumugwagwa myaka iili 17 yainda.
Mutinta: Cabija eeco. Sena bakalicisa?
Miyanda: Inzya, bakalebuka mubili kuzwa leelyo kusikila sunu.
Mutinta: Cilausisya eeco. Kweelede kuti mulityompedwe.
Miyanda: Inzya, ndilityompedwe kapati. Nkakaambo kaako ndilalibuzya kuti, ikuti naa Leza nkwali, ino inga wacilekela buti eeci kucitika? Nkaambo nzi ncalekela kuti katupenga boobu?
SENA CILILUBIDE KUBUZYA KUTI NKAAMBO NZI?
Mutinta: Takuli kulubizya kulimvwa boobo alimwi mibuzyo yanu iili buyo kabotu. Ciindi notuli mumapenzi, tacigambyi kubuzya kuti kaambo nzi. Nobaba baalumi abamakaintu basyomeka bakaindi bakali kubuzya oobo!
Miyanda: Sena masimpe aayo?
Mutinta: Inzya. Sena cili kabotu kuti ndimutondezye cikozyanyo cimwi mu Bbaibbele?
Miyanda: Inzya cili kabotu.
Mutinta: Amubone musinsimi uusyomeka Habakkuku ncaakabuzya Leza kweelana ambokulembedwe mulugwalo lwa Habakkuku, caandaano 1, kapango 2 alimwi a 3 kuti: “O Jehova, njooleka lili kukukwiilila notamvwi? Ndakulilila nkaambo kakupyopyongana kwabantu, pele toswiilili. Ino nkaambonzi wandibonya zibi akundilanzya bupilingene?” Sena mibuzyo eeyi tiikozyenye amibuzyo njomwali kubuzya?
Miyanda: Ilakozyanya.
Mutinta: Leza kunyina naakamukalalila Habakkuku akaambo kakubuzya mibuzyo eeyi, alimwi taakwe nakaambila Habakkuku kuti wakali kuyandika lusyomo luyumu.
Miyanda: Eeci cilakkomanisya.
JEHOVA ULAKUSULAIKA KUPENGA
Mutinta: Ibbaibbele lituyiisya kuti Leza ulakubona kupenga kwesu alimwi akuti ulakubikkila maano.
Miyanda: Ino mupandulula nzi?
Mutinta: Amuleke ndimutondezye cikozyanyo cimwi cili mulugwalo lwa Kulonga 3:7. Sena inga mwakabala kapango aaka?
Miyanda: Inzya. Kaamba kuti: “Lino Jehova wakaamba kuti, ‘Ncobeni ndibwene mapenzi aabantu bangu bali mu-Egepita. Ndimvwide mbubalila nkaambo kabaabo bababelesya. Ndizi buusu bwabo mbobubede.’”
Mutinta: Ndalumba. Kweelana alugwalo oolu, sena Leza ulabona ciindi bantu bakwe nobapenga?
Miyanda: Inzya, kulibonya kuti ulabona.
Mutinta: Alimwi tacaambi kuti tazyi kabotu zitucitikila. Amulange alimwi majwi aali kumamanino aakapango aaka. Leza wakaamba kuti: “Ndizi buusu bwabo mbobubede.”Sena majwi aaya amvwika kuba aamuntu uutabikkili maano bamwi?
Miyanda: Peepe.
Mutinta: Masimpe aayo, Leza taaboni buyo mapenzi eesu, pele alimwi ulausa ciindi notuli mumapenzi.
Miyanda: Masimpe.
Mutinta: Katukayeeyede kaambo aaka, atubale citondezyo acimbi ciindi bantu ba Leza nobakali kupenga. Cilembedwe mulugwalo lwa Isaya 63:9. Cibeela cakusaanguna cakapango aaka caamba kuti: “Mumapenzi aabo oonse wakapenga alakwe.” Aboobo, sena inga mwaamba kuti Leza cakamucisa akaambo kakupenga kwabantu bakwe?
Miyanda: Inzya, mbocilimvwisya oobo.
Mutinta: Aayo masimpe ba Miyanda, Leza ulatubikkila maano kapati, alimwi ulacimwa natubona katupenga. Kuti twacimwa awalo ulacimwa.
NKAAMBO NZI NCATABWEZI NTAAMU?
Mutinta: Kanditanaunka, kuli kaambo kambi nkondiyanda kubandika andinywe.
Miyanda: Taakwe bubi.
Mutinta: Amubone Bbaibbele ncolituyiisya kujatikizya nguzu zya Leza. Lugwalo ndondiyeeya ndugwalo lwa Jeremiya 10:12. Sena inga mwalubala?
Miyanda: Inzya. Lwaamba kuti: “Nguwe iwakalenga nyika kunguzu zyakwe, iwabamba luwa mubusongo bwakwe, akutandabika majulu mumaanu aakwe.”
Mutinta: Ndalumba. Atuzinzibale kuyeeya alugwalo oolu kwakaindi kasyoonto. Sena Leza wakali kuyandika nguzu zinji kutegwa alenge bubumbo oobu bupati alimwi azyintu zili mumo?
Miyanda: Inzya.
Mutinta: Lino, ikuti Leza kajisi nguzu zyakulenga zyintu zyoonse zituzingulukide, sena inga tiitwalangila kuti ulijisi nguzu zyakweendelezya zilenge zyakwe?
Miyanda: Inzya.
Mutinta: Amuyeeye alimwi kujatikizya banyoko. Nkaambo nzi ncocimunyonganya kubabona kabapenga?
Miyanda: Nkaambo ndilabayanda. Mbaamaama.
Mutinta: Alimwi kuti nomwalijisi nguzu zyakumana kupenga kwabo sunu, sena inga mwacita oobo?
Miyanda: Inzya inga ndacita.
Mutinta: Amuyeeye buyo ncocaamba eeco. Ibbaibbele lyaamba kuti Leza ulikubwene kupenga kwesu, ulatweetelela, alimwi ulijisi nguzu zinji kapati. Aboobo, sena inga mweezeezya Leza mbwalijata kutegwa atabwezi ntaamu yakumana mapenzi eesu cakufwambaana?
Miyanda: Mwati kuli nondali kucibona boobo!
Mutinta: Sena muyeeya kuti kuli kaambo kabotu nkajisi kamupa kuti atabwezi ntaamu yakumana mapenzi eesu?
Miyanda: Mm, Ndiyeeya kuti ulijisi.
Mutinta: Ndamvwa fooni yanu ilalila, nkokuti andikaboole ciindi cimbi kutegwa tuzoozumanane amubandi wesu.
Miyanda: Ndalumba. Mukaboole.
Sena kuli mubuzyo wamu Bbaibbele ngomwakalibuzyide kale? Sena mulayandisisya kuzyiba njiisyo zimwi nzyobasyoma naa mbobakomba Bakamboni ba Jehova? Ikuti kacili boobo, mutakawayiwayi kubabuzya Bakamboni ciindi mwaakubaswaanya. Bayookkomana kubandika andinywe kujatikizya makani aaya.
[Bupanduluzi buyungizidwe]
Kutegwa muzyibe zinji, amubone cibalo 11 cabbuku lyakuti Ino Ncinzi cini Bbaibbele Ncoliyiisya? ilyakamwaigwa a Bakamboni ba Jehova.
Cibalo citobela cazibalo eezyi zitobelene ciyoolanga-langa kaambo Leza ncazumizya kupenga.
^ ***w14 1/1 pp. 8-10 Nkaambo Nzi Leza Ncalekelede Kupenga?***
MUBANDI AMUKAMWINI ŊANDA
Nkaambo Nzi Leza Ncalekelede Kupenga?
Mubandi uutobela utondezya Bakamboni ba Jehova mbobakonzya kubandika abasimukobonyina. Atweezeezye kuti Kamboni uutegwa Mutinta wasika kuŋanda yamukaintu uutegwa Miyanda.
INO LEZA ULIMVWA BUTI KUJATIKIZYA MAPENZI AATUCITIKILA?
Mutinta: Kamwaamba ba Miyanda? Ndakkomana kumujana aŋanda.
Miyanda: Ndalumba.
Mutinta: Lweendo lwainda, twakabandika Leza mbwalimvwa kujatikizya mapenzi aatucitikila. Mwakandaambila kuti makani aaya ali kumupenzya mumizeezo kwaciindi cilamfwu, kwaambisya banyoko nobakalicisa muntenda yamumugwagwa. Ino banyoko balimvwa buti mazuba aano?
Miyanda: Zimwi ziindi tabalimvwi kabotu. Pesi sunu bali kabotu.
Mutinta: Ndakkomana kumvwa kuti sunu bali kabotu. Kweelede kuti cilakatazya kuliyumya mubukkale buli boobu.
Miyanda: Inzya. Zimwi ziindi inga ndilayeeya naa balapenga ciindi cilamfwu buti.
Mutinta: Tacilubide kuyeeya boobo. Muliyeeyede kuti mulweendo lwainda ndakasiya mubuzyo uujatikizya kaambo Leza ncalekelede kupenga kuti kuzumanane nokuba kuti ulijisi nguzu zyakumana mapenzi.
Miyanda: Inzya, ndiliyeeyede.
Mutinta: Katutanalanga-langa bwiinguzi bwamu Bbaibbele, atubone twaambo tusyoonto ntotwakabandika mulweendo lwainda.
Miyanda: Cili kabotu.
Mutinta: Twakaiya kujatikizya muntu umwi uusyomeka wakaindi awalo iwakali kuyanda kuzyiba kaambo Leza ncalekelede kupenga. Nokuba boobo, Leza kunyina naakamunyemena akaambo kakubuzya makani aayo, naa kumwaambila kuti wakali kuyandika kuba buyo alusyomo lunji.
Miyanda: Aaka kakali kaambo kapya kulindime.
Mutinta: Alimwi twakaiya kuti Jehova Leza ulausa ciindi notupenga. Mucikozyanyo, Bbaibbele lyaamba kuti ciindi bantu bakwe nobakali kupenga, “wakapenga alakwe.” Sena tacuumbulizyi kuzyiba kuti Leza ulatweetelela?
Miyanda: Inzya, cilaumbulizya.
Mutinta: Kumamanino, twakabandika kuti, akaambo kanguzu zinji Mulengi wesu nzyajisi, tulakonzya kusyoma kuti kufwumbwa ciindi ulakonzya kubweza ntaamu akugwisya kupenga.
Miyanda: Aako nkakaambo nkonditamvwisyi. Nkaambo nzi Leza ncalekela zyintu zyoonse eezyi zibyaabi kucitika kakuli ulijisi nguzu zyakuzilesya?
NGUNI WAKALI KWAAMBA MASIMPE?
Mutinta: Cakusaanguna atujalule bbuku lyakusaanguna mu Bbaibbele lya Matalikilo, kutegwa tujane bwiinguzi. Sena mulaazyi makani aajatikizya Adamu a Eva alimwi amucelo wakakasyidwe?
Miyanda: Inzya, ndakaciiya caano eeco ku Sunday school. Leza wakabaambila kuti batalyi micelo yacisamu cimwi, pele balo bakalya.
Mutinta: Aayo masimpe. Lino, atulange-lange zyintu zyakapa kuti ba Adamu a Eva babisye. Zyintu eezyo ziliswaangene kapati amubuzyo waamba kaambo ncotupenga. Sena inga tiimwabala Matalikilo caandaano 3, kapango 1 kusikila ku 5?
Miyanda: Inzya inga ndabala. “Lino inzoka kiijisi maanu kwiinda banyama boonse bamusokwe Jehova Leza mbaakalenga. Nkabela yakaambila mwanakazi kuti, Sa ncobeni Leza wakaamba kuti, Tamweelede kulya misamu yoonse yamumuunda? Elyo mwanakazi wakaambila inzoka kuti, Micelo yamisamu yamumuunda tulailya, pele micelo yamusamu oyo uuli mukati kamuunda, Leza waamba kuti, Tamweelede kulya njiyo pe, alimwi tamweelede kwiiguma, kuti mutafwi.”’ Mpawo inzoka yakaambila mwanakazi kuti, ‘Ne! Tamukonzyi kufwa pe. Nkaambo Leza ulizi kuti mubuzuba obo mbubonya mbomuyooulya, meso aanu ayoojuka, lino muyooba mbuli Leza, muyooziba bubotu abubi mbobubede.’”
Mutinta: Ndalumba. Lino atulange-lange tupango ootu kwaciindi cisyoonto. Cakusaanguna, twabona kuti nzoka yakaambaula amwanakazi, nkokuti Eva. Cibeela cimwi camu Bbaibbele citondezya kuti mubwini iwakali kwaambaula kwiinda munzoka ngu Saatani Diabolosi. Saatani wakabuzya Eva mulawo wa Leza waamba kujatikizya cisamu cimwi. Sena mwacibona ncaakaamba Leza kuti cakali kuyoobacitikila ba Adamu a Eva kuti baulya mucelo?
Miyanda: Bakali kuyoofwa.
Mutinta: Mwaamba kabotu. Kumane Saatani wakaamba majwi aakutamikizya Leza. Amubone ncaakaamba: “Ne! Tamukonzyi kufwa pe.” Aawa Saatani wakali kwaamba kuti Leza ulabeja!
Miyanda: Tandinaamvwide makani aayo.
Mutinta: Alimwi ciindi Saatani naakaamba kuti Leza mubeji, wakatalisya makani aakali kuyandika ciindi cili mbocibede kutegwa abambwe. Sena mwakabona kaambo?
Miyanda: Peepe.
Mutinta: Ambweni, ndimupe cikozyanyo. Atwaambe kuti bumwi buzuba ndaboola akumwaambila kuti ndilamwiinda nguzu. Ino inga mwasinizya buti kuti makani ngondaamba ngamasimpe naa pe?
Miyanda: Ndisyoma kuti nkwiinda mukumusunka.
Mutinta: Inzya, mbombubo. Ambweni inga twayandaula cintu cilema akubona naa nguni uukonzya kucinyamuna. Masimpe, kusola kubona wiinda mweenzinyina nguzu nenzila nguba-uba.
Miyanda: Ndakabona kaambo.
Mutinta: Pele ino kuti muciindi cakumwaambila kuti ndilamwiinda nguzu, ndamwaambila kuti ndilasyomeka kwiinda ndinywe? Eeci inga camuyumina, tee kayi?
Miyanda: Inzya, mbondiyeeya oobo.
Mutinta: Kayi, kusyomeka takuli mbuli nguzu, zyalo zikonzya kutondezyegwa kwiinda mukusunkwa.
Miyanda: Mbombubo.
Mutinta: Nkokuti, nzila ilikke iikonzya kubeleka njakutupa ciindi cili mbocibede kutegwa bantu babone uusyomeka kwiinda mweenzinyina.
Miyanda: Masimpe ngomwaamba.
Mutinta: Lino, amulange alimwi cibalo eeci cijanika mubbuku lya Matalikilo. Sena Saatani wakalitaminina kuti ulamwiinda nguzu Leza?
Miyanda: Peepe.
Mutinta: Leza naakafwambaana kutondezya kuti Saatani ulabeja. Muciindi caboobo, Saatani wakalitaminina kuti ulasyomeka kapati kwiinda Leza. Mubwini, Saatani wakaambila Eva kuti, ‘Leza ulamweena, pele mebo ndimwaambila masimpe.’
Miyanda: Mm. Tiindalizyi.
Mutinta: Aboobo, mubusongo bwakwe, Leza wakazyiba kuti nzila mbotu yakubamba makani aaya nkwiinda mukumupa ciindi cili mbocibede. Mukuya kwaciindi, wakali kuyoolibonya wakali kwaamba masimpe alimwi awakali kubeja.
KAAMBO KAPATI
Miyanda: Pele mbwaakafwida buyo Eva, sena tiicakalibonya kuti Leza wakali kwaamba masimpe?
Mutinta: Inzya, cakalibonya. Pele kwakali twaambo atumwi twakajatikizyidwe mukukazya kwa Saatani. Amubone kapango 5 alimwi. Sena mwacibona acimwi Saatani ncaakaambila Eva?
Miyanda: Inzya, wakamwaambila kuti meso aakwe alakonzya kujaluka ikuti naa walya mucelo.
Mutinta: Inzya, alimwi akuti wakali kuyooba ‘mbuli Leza, akuziba bubotu abubi mbububede.’ Aboobo Saatani wakali kwaamba kuti Leza kuli cintu cibotu ncaakali kusisa kubantu.
Miyanda: Ndakabona kaambo.
Mutinta: Akwalo ooku kwakali kukazya kupati.
Miyanda: Ino mupandulula nzi?
Mutinta: Kwiinda mumajwi ngaakaamba, munzila imwi Saatani wakali kwaambila Eva kuti bantu boonse bakali kukonzya kupona kabotu kakunyina kweendelezyegwa a Leza. Amwalo mukaambo aaka, Jehova wakazyiba kuti nzila mbotu yakumanizya makani nkwiinda mukuzumizya Saatani kusola nzila yakwe. Aboobo Leza wamuzumizya Saatani kweendelezya bantu kwaciindi cili mbocibede. Ndisyoma kuti mwakabona kaambo ncokuli mapenzi manji munyika, nkaambo Saatani ngomweendelezi mwini-mwini wanyika eeyi, ikutali Leza. Pele kuli makani mabotu.
Miyanda: Ino makani nzi?
Mutinta: Bbaibbele lilayiisya twaambo tobilo tupati-pati twamasimpe kujatikizya Leza. Kakusaanguna, Jehova lyoonse ulatubikkila maano notupenga. Mucikozyanyo, amulange-lange majwi aa Mwami Davida, aalembedwe mulugwalo lwa Intembauzyo 31:7. Davida wakainda mumapenzi manji mubuumi bwakwe, pele amubone majwi ngaakaamba mumupailo kuli Leza. Sena inga mwakabala kapango aako?
Miyanda: Inzya. Kaamba kuti: “Ndabotelwa akukondwa muluse lwako, nkaambo ulibwene mapenzi aangu, ulizi kupenga kwamoyo wangu.”
Mutinta: Aboobo, nekuba kuti Davida wakapenga kapati mubuumi bwakwe, wakajana luumbulizyo kwiinda mukuzyiba kuti Jehova wakalizizyi zyintu izyakali kumucitikila. Sena andinywe mulaumbulizyigwa kuzyiba kuti Jehova ulizizyi zyintu zyoonse zitucitikila, noziba zyintu zityompya alimwi azimwi buyo nzyobatakonzyi kumvwisya bantu?
Miyanda: Inzya, ndilaumbulizyigwa.
Mutinta: Kaambo kabili kamasimpe nkakuti, Leza kunyina nayoozumizya kupenga kuti kuzumanane kukabe kutamani. Ibbaibbele liyiisya kuti ino-ino Leza uyoobugwisya bweendelezi bwa Saatani bubyaabi. Alimwi uyoozigwisya zyintu zyoonse zibyaabi izicitika kubikkilizya azyintu izimupenzya nywebo alimwi abanyoko. Sena inga ndaakuboola nsondo iiboola kutegwa ndikamutondezye kaambo ncotuli masimpe kuti ino-ino Leza uyookugwisya kupenga koonse?
Miyanda: Cili buyo kabotu.
Sena kuli makani aamu Bbaibbele ngomutazyi kabotu? Sena mulayanda kuzyiba njiisyo alimwi azyintu nzyobasyoma Bakamboni ba Jehova? Ikuti kacili boobo, mutawayiwayi kubabuzya Bakamboni ba Jehova. Bayookkomana kubandika andinywe makani aali boobu.
[Bupanduluzi buyungizidwe]
Amubone “Mubandi Amukamwini Ŋanda—Sena Leza Ulakubikkila Maano Kupenga Kwesu?” mu Ngazi Yamulindizi ya July 1, 2013. Alimwi nkoili a Web site ya www.jw.org.
Amubone Isaya 63:9.
Amubone Ciyubunuzyo 12:9.
Amubone Johane 12:31; 1 Johane 5:19.
Kutegwa muzyibe zinji, amubone cibalo 9 mubbuku lyakuti Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova. Alimwi nkoili a Web site ya www.jw.org.
sna_Latn zul_Latn bem_Latn nya_Latn tum_Latn nya_Latn ssw_Latn nya_Latn pap_Latn nya_Latn bem_Latn tum_Latn bem_Latn ssw_Latn pap_Latn bem_Latn bem_Latn nya_Latn unk unk unk unk bem_Latn bem_Latn tum_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn run_Latn bem_Latn bem_Latn kin_Latn bem_Latn bem_Latn kon_Latn bem_Latn run_Latn bem_Latn bem_Latn bem_Latn sna_Latn bem_Latn bem_Latn bem_Latn bem_Latn nya_Latn bem_Latn ssw_Latn sna_Latn sna_Latn bem_Latn tum_Latn bem_Latn bem_Latn bem_Latn bem_Latn cjk_Latn bem_Latn bem_Latn bem_Latn bem_Latn bem_Latn kmb_Latn bem_Latn bem_Latn run_Latn bem_Latn bem_Latn bem_Latn bem_Latn bem_Latn bem_Latn kin_Latn bem_Latn bem_Latn bem_Latn run_Latn bem_Latn kon_Latn bem_Latn tum_Latn bem_Latn bem_Latn bem_Latn nya_Latn bem_Latn lin_Latn bem_Latn bem_Latn bem_Latn tum_Latn bem_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn kin_Latn bem_Latn bem_Latn tum_Latn bem_Latn bem_Latn bem_Latn sna_Latn bem_Latn bem_Latn bem_Latn bem_Latn swh_Latn bem_Latn bem_Latn bem_Latn nya_Latn swh_Latn swh_Latn bem_Latn xho_Latn swh_Latn tum_Latn quy_Latn kin_Latn bem_Latn sna_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn ssw_Latn bem_Latn bem_Latn bem_Latn cjk_Latn bem_Latn bem_Latn bem_Latn nya_Latn tum_Latn bem_Latn bem_Latn nya_Latn bem_Latn bem_Latn bem_Latn sna_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn unk bem_Latn sna_Latn bem_Latn kin_Latn lug_Latn kon_Latn nya_Latn cjk_Latn lug_Latn bem_Latn kon_Latn uzn_Latn lua_Latn lug_Latn wol_Latn xho_Latn cjk_Latn ssw_Latn swh_Latn kon_Latn bem_Latn nya_Latn sna_Latn nya_Latn kin_Latn sna_Latn bem_Latn hau_Latn run_Latn kmb_Latn lua_Latn scn_Latn nya_Latn kin_Latn lug_Latn kon_Latn yor_Latn dyu_Latn cjk_Latn run_Latn ban_Latn bem_Latn bem_Latn kon_Latn nya_Latn bem_Latn bem_Latn bem_Latn kmb_Latn lit_Latn kab_Latn sna_Latn kon_Latn sna_Latn tum_Latn sag_Latn bem_Latn bem_Latn lua_Latn tum_Latn nya_Latn xho_Latn tso_Latn ceb_Latn bos_Latn bem_Latn cjk_Latn bem_Latn bem_Latn bem_Latn sna_Latn xho_Latn kin_Latn bem_Latn lin_Latn ssw_Latn bem_Latn tum_Latn fon_Latn afr_Latn nya_Latn lug_Latn knc_Latn bem_Latn nso_Latn xho_Latn kik_Latn bem_Latn luo_Latn kin_Latn sna_Latn kin_Latn kin_Latn war_Latn nya_Latn tum_Latn bem_Latn tum_Latn kon_Latn lin_Latn tum_Latn jav_Latn swh_Latn sna_Latn lug_Latn bem_Latn lua_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn wol_Latn swh_Latn bem_Latn sna_Latn bem_Latn war_Latn lua_Latn run_Latn bem_Latn tum_Latn xho_Latn bem_Latn bem_Latn war_Latn tso_Latn xho_Latn bem_Latn bem_Latn bem_Latn tsn_Latn lus_Latn fur_Latn sna_Latn kmb_Latn nso_Latn bem_Latn bem_Latn tgl_Latn lua_Latn kam_Latn bem_Latn bem_Latn swh_Latn tum_Latn hau_Latn bem_Latn lua_Latn xho_Latn lug_Latn bos_Latn tgl_Latn bem_Latn knc_Latn bem_Latn min_Latn kik_Latn fur_Latn sna_Latn tgl_Latn lus_Latn luo_Latn bem_Latn tum_Latn tum_Latn bem_Latn ssw_Latn ban_Latn lua_Latn nya_Latn ast_Latn ssw_Latn mos_Latn kin_Latn hat_Latn wol_Latn kon_Latn bem_Latn ibo_Latn tum_Latn cjk_Latn knc_Latn lin_Latn nso_Latn bem_Latn ban_Latn run_Latn war_Latn sna_Latn kik_Latn lua_Latn cjk_Latn cjk_Latn vec_Latn kin_Latn xho_Latn bem_Latn cjk_Latn bem_Latn bem_Latn xho_Latn bem_Latn kik_Latn tsn_Latn kac_Latn xho_Latn kik_Latn smo_Latn nya_Latn umb_Latn bem_Latn cjk_Latn bem_Latn xho_Latn mos_Latn ssw_Latn ssw_Latn lua_Latn bem_Latn sna_Latn bem_Latn bem_Latn lin_Latn bem_Latn lin_Latn bem_Latn nya_Latn bem_Latn srd_Latn bem_Latn lij_Latn ssw_Latn run_Latn sna_Latn sna_Latn nya_Latn kmb_Latn sna_Latn sna_Latn run_Latn sna_Latn sna_Latn sna_Latn bem_Latn bem_Latn sna_Latn tsn_Latn nya_Latn bem_Latn pag_Latn bem_Latn nya_Latn bem_Latn nya_Latn bem_Latn nya_Latn nya_Latn knc_Latn run_Latn nya_Latn bem_Latn ssw_Latn swh_Latn bem_Latn luo_Latn bem_Latn nya_Latn sna_Latn nya_Latn kik_Latn nya_Latn bem_Latn sna_Latn bem_Latn bem_Latn vec_Latn nya_Latn nya_Latn nso_Latn nya_Latn tum_Latn tsn_Latn nya_Latn bem_Latn tum_Latn sna_Latn kab_Latn bem_Latn nya_Latn bem_Latn lin_Latn sna_Latn som_Latn lug_Latn kab_Latn lin_Latn nya_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn swh_Latn bem_Latn bem_Latn bem_Latn sna_Latn lua_Latn bem_Latn bem_Latn ssw_Latn lug_Latn bem_Latn bem_Latn swh_Latn bem_Latn nya_Latn bem_Latn sna_Latn bem_Latn bem_Latn bem_Latn lij_Latn tso_Latn bem_Latn nya_Latn bem_Latn nya_Latn bem_Latn swh_Latn bem_Latn nya_Latn bem_Latn sna_Latn bem_Latn nya_Latn nya_Latn sna_Latn ewe_Latn bem_Latn run_Latn bem_Latn nya_Latn bem_Latn swh_Latn bem_Latn bem_Latn bem_Latn cjk_Latn bem_Latn bem_Latn bem_Latn swh_Latn bem_Latn tum_Latn nya_Latn nso_Latn mlt_Latn lug_Latn tsn_Latn bem_Latn bem_Latn bem_Latn nya_Latn bem_Latn bem_Latn kin_Latn nya_Latn nya_Latn swh_Latn kon_Latn nya_Latn tsn_Latn cjk_Latn bem_Latn bem_Latn srd_Latn bem_Latn tum_Latn bem_Latn run_Latn bem_Latn tsn_Latn tum_Latn bem_Latn bem_Latn bem_Latn bem_Latn kik_Latn luo_Latn bem_Latn kin_Latn tum_Latn bem_Latn bem_Latn nya_Latn bem_Latn ibo_Latn swh_Latn pag_Latn bem_Latn kam_Latn bem_Latn kin_Latn bem_Latn bem_Latn nso_Latn bem_Latn tum_Latn kin_Latn bem_Latn kin_Latn kin_Latn nya_Latn bem_Latn bem_Latn bem_Latn bem_Latn tum_Latn nya_Latn bem_Latn bem_Latn lug_Latn nya_Latn nya_Latn xho_Latn kin_Latn lug_Latn kin_Latn bem_Latn bem_Latn lug_Latn bem_Latn bem_Latn bem_Latn bem_Latn bem_Latn nya_Latn nya_Latn lug_Latn bem_Latn nya_Latn nya_Latn bem_Latn kin_Latn bem_Latn bem_Latn ban_Latn tum_Latn bem_Latn bem_Latn bem_Latn tum_Latn kin_Latn bem_Latn fuv_Latn tum_Latn ibo_Latn bem_Latn nya_Latn kmb_Latn nya_Latn bem_Latn mos_Latn bem_Latn sot_Latn kin_Latn nya_Latn bem_Latn ibo_Latn tum_Latn yue_Hant tum_Latn ban_Latn tum_Latn swh_Latn bem_Latn bem_Latn nya_Latn swh_Latn kin_Latn tum_Latn nya_Latn bem_Latn nya_Latn bem_Latn kin_Latn bem_Latn bem_Latn bem_Latn nya_Latn bem_Latn ssw_Latn run_Latn ssw_Latn ssw_Latn